**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Ιουνίου 2020, ημέρα Τετάρτη και ώρα 15.15΄, στην Αίθουσα συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».(3η συνεδρίαση)

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, Γεώργιος Ζαββός, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καλαφάτης Σταύρος, Καλογιάννης Σταύρος, Χατζηδάκης Διονύσιος, Καρασμάνης Γεώργιος, Κατσαφάδος Κωνσταντίνος, Χιονίδης Σάββας, Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Πλεύρης Αθανάσιος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Στολτίδης Λεωνίδας, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας – Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».

Πριν προχωρήσουμε στην κατ’ άρθρον συζήτηση, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Το λόγο έχει ο Εισηγητής της Πλειοψηφίας, ο κ. Σαλμάς.

**ΜΑΡΙΟΣ ΣΑΛΜΑΣ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Εισηγητής της Μειοψηφίας, κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, καταρχάς, συζητάμε, ακόμα και μάλιστα με την πρώτη ανάγνωση, αλλά και με τους φορείς, έχουμε κάποιες αιτιάσεις και κάποιες παρεμβάσεις και νομοτεχνικού χαρακτήρα, οπότε, λόγω όλων αυτών των παραγόντων, επιφυλασσόμεθα ή ενδεχομένως στην επόμενη συνεδρίαση ή στην Ολομέλεια για την αποκρυστάλλωση της άποψής μας.

Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Επί της αρχής είμαστε θετικοί, έχουμε κάποιες επιφυλάξεις στα άρθρα, θα τοποθετηθούμε στη συνέχεια, αλλά επί της αρχής συμφωνούμε.

Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κ.Κ.Ε., ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής της Ελληνικής Λύσης, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-Κυριάκος Βελόπουλος):** Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΜέΡΑ25, ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, στην παρούσα μορφή και αν δεν γίνει θεμελιώδης αλλαγή το καταψηφίζουμε.

Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις», γίνεται δεκτό επί της αρχής, κατά πλειοψηφία.

Περνάμε τώρα στην κατ’ άρθρον συζήτηση.

Το λόγο έχει ο Εισηγητής της Πλειοψηφίας, ο κ. Σαλμάς.

**ΜΑΡΙΟΣ ΣΑΛΜΑΣ (Εισηγητής της Πλειοψηφίας):**Κυρίες και κύριοι συνάδελφοι, είμαστε στην κατ’ άρθρον συζήτηση του σχεδίου νόμου για χορήγηση μικροχρηματοδοτήσεων και όπως είχα προβλέψει στην αρχική μου εισήγηση, η εκτίμηση ότι θα υπάρχει σύγκλιση όλων των Κομμάτων για ένα τόσο σημαντικό νομοσχέδιο που θα τροποποιήσει το μέλλον τού πως λειτουργούν οι χρηματοδοτήσεις και του πλαισίου στη χώρα μας, επαληθεύτηκε.

Ακούσαμε το πρωί και τους φορείς οι οποίοι στα 20 χρόνια που είμαι Βουλευτής, είναι από τις σπάνιες φορές όπου συμφώνησαν όλοι οι φορείς με την αναγκαιότητα της κατάθεσης αυτού του σχεδίου νόμου. Επομένως, παρά τις επιφυλάξεις που έθεσαν οι Εισηγητές των κομμάτων της Αντιπολίτευσης, εκτιμώ ότι θα αρθούν και στη σημερινή και στην αυριανή συζήτηση με όσες νομοτεχνικές βελτιώσεις χρειαστεί να κάνει ηγεσία του Υπουργείου Οικονομικών, προκειμένου να πάμε ομαλά και να τύχει μιας μεγάλης ευρύτατης πλειοψηφίας αυτό το σχέδιο νόμου.

Πριν μπω στην κατ’ άρθρον συζήτηση, πρέπει να επισημάνω ότι αυτά που ετέθησαν από τους φορείς, αλλά και κατά την πρώτη συνεδρίαση επί της αρχής στην Επιτροπή, κύριε Υπουργέ. Ήταν τα θέματα για τα επιτόκια χορηγήσεων, ήταν το θέμα που ετέθη το πρωί, αλλά νομίζω ότι μου το απαντήσατε και ίσως χρειαστεί να το απαντήσει και στην Ολομέλεια για τον πιθανό έλεγχο των μετοχών, ποιοι θα είναι μέτοχοι σε αυτά τα ιδρύματα, που έθεσε η εκπρόσωπος της Τράπεζας της Ελλάδος το πρωί και το θέμα για το αν ορθώς η εποπτεία τίθεται από την Τράπεζα της Ελλάδος, νομίζω ότι απαντήθηκε και αυτό το πρωί.

Το σχέδιο νόμου, όπως όλοι γνωρίζουμε, έχει τρεις βασικές ενότητες.

Η πρώτη ενότητα αφορά το κύριο θέμα, που είναι το θεσμικό πλαίσιο χορήγησης μικροχορηγήσεων, μικροπιστώσεων.

Το δεύτερο είναι διάφορες διατάξεις που ενσωματώνουν κοινοτικές Οδηγίες και τροποποιούν κάποιες διατάξεις, που αφορούν το τραπεζικό σύστημα.

Η τρίτη ενότητα είναι ρυθμίσεις του Υπουργείου Οικονομικών, που θα ξεχωρίσουμε μερικές.

Στο πρώτο άρθρο του σχεδίου νόμου τίθεται ως σκοπός και το αντικείμενο αυτού του νόμου, που δεν είναι άλλος, όπως είπαμε, από τη θέσπιση κανόνων και ενός πλαισίου για την άσκηση και την εποπτεία της δραστηριότητας χορήγησης μικροχρηματοδοτήσεων.

Στο παρόν σχέδιο νόμου θεσπίζονται κανόνες, που αφορούν τόσο τη διαφάνεια των όρων, αλλά και τις απαιτήσεις ενημέρωσης σχετικά με τις δραστηριότητες χορήγησης μικροχρηματοδοτήσεων.

Επίσης, θεσπίζονται και τα δικαιώματα και οι υποχρεώσεις των δικαιούχων, αλλά και των ιδρυμάτων μικροχρηματοδοτήσεων.

Εξηγούνται αναλυτικά οι ορισμοί.

Τι σημαίνει μικροχρηματοδότηση;

Είναι η πίστωση χρηματικού ποσού έως 25.000 ευρώ, η οποία χορηγείται σύμφωνα και αποκλειστικά με τις διατάξεις αυτού του σχεδίου νόμου.

Τι ορίζεται το ίδρυμα μικροχρηματοδοτήσεων;

Είναι το νομικό πρόσωπο με έδρα την Ελλάδα, που λαμβάνει άδεια σύμφωνα με τα άρθρα 4 του παρόντος, προκειμένου να χορηγεί μικροχρηματοδοτήσεις στην Ελλάδα.

Ορίζεται ότι δικαιούχος είναι το φυσικό ή νομικό πρόσωπο, που στο άρθρο 15 είναι ο τελικός αποδέκτης της μικροχρηματοδότησης.

Τώρα ως πεδίο εφαρμογής.

Αυτό το σχέδιο νόμου εφαρμόζεται για τα ιδρύματα που έχουν έδρα την Ελλάδα, που αδειοδοτούνται, όπως είπαμε, σύμφωνα με τις διατάξεις του άρθρου 4, καθώς και τα υποκαταστήματά τους που λειτουργούν στην Ευρωπαϊκή Ένωση.

Ο παρόν νόμος δεν εφαρμόζεται για τις τράπεζες, για τα χρηματοπιστωτικά ιδρύματα, αλλά ούτε και για εταιρείες χρηματοδοτικής μίσθωσης του νόμου 1665/1986.

Στους γενικούς κανόνες για την αδειοδότηση, αλλά και την εποπτεία ορίζεται ότι αρμόδια αρχή για την αδειοδότηση και την εποπτεία των ιδρυμάτων αυτών είναι η Τράπεζα της Ελλάδος, η οποία ασκεί όλες τις αρμοδιότητες που προβλέπονται από τα άρθρα 5 έως 11, αλλά και την παράγραφο 1 του άρθρου 14.

Όσον αφορά το ανώτατο ποσό χρηματοδότησης που μπορούν να χορηγούν τα ιδρύματα, πάλι έχει λόγο η Τράπεζα της Ελλάδος, αλλά, επίσης, έχει ευθύνη να διαχειρίζεται και τις καταγγελίες που είναι σχετικές με την άσκηση των αρμοδιοτήτων της.

Η εφαρμογή του παρόντος, δηλαδή, αποφάσεις της Τράπεζας της Ελλάδος λαμβάνονται με απόφαση της εκτελεστικής επιτροπής αυτής.

Ο έλεγχος που ασκείται από την Τράπεζα της Ελλάδος είναι αναλογικός, επαρκής και προσαρμοσμένος στον σκοπό και τα ιδιαίτερα χαρακτηριστικά των ιδρυμάτων μικροχρηματοδοτήσεων.

Με απόφαση της Τράπεζας της Ελλάδος, μπορεί να ρυθμίζονται και ειδικότερα ζητήματα που αφορούν την εφαρμογή του σχεδίου νόμου.

Πώς παίρνουν άδεια λειτουργίας τα ιδρύματα μικροχρηματοδότησης;

Αυτά, καταρχήν, θα είναι εταιρείας με τη μορφή των Ανωνύμων Εταιρειών αποκλειστικού σκοπού και θα καταχωρούνται στην Υπηρεσία Γενικού Εμπορικού Μητρώου της Γενικής Γραμματείας Εμπορίου και Προστασίας Καταναλωτή του Υπουργείου Ανάπτυξης και Επενδύσεων.

Ίδια άδεια λειτουργίας απαιτείται για τη μετατροπή υφιστάμενης εταιρείας σε εταιρεία αποκλειστικού σκοπού χορήγησης μικροχρηματοδοτήσεων. Οντότητες, τώρα, οι οποίες σκοπεύουν να χορηγούν μικροχρηματοδοτήσεις, υποχρεούνται απαραιτήτως να λάβουν πρώτα από όλα άδεια λειτουργίας ως ιδρύματα μικροχρηματοδοτήσεων, πριν αρχίσουν οποιαδήποτε δραστηριότητα.

Η Τράπεζα της Ελλάδος χορηγεί, υπό τρεις προϋποθέσεις, την άδεια λειτουργίας εφόσον διαπιστώσει ότι, το ίδρυμα που αιτείται την άδεια μπορεί να συμμορφωθεί πλήρως με τις διατάξεις του παρόντος νόμου. Εάν οι πληροφορίες και τα δικαιολογητικά που συνοδεύουν την αίτηση πληρούν όλες τις απαιτήσεις του άρθρου 8 και βεβαίως αν καταλήξει σε αρνητική αξιολόγηση.

Είναι πολύ σημαντικό, ότι ορίζεται ως μέγιστος χρόνος τρεις μήνες, ώστε η Τράπεζα της Ελλάδος να απαντήσει είτε θετικά είτε αρνητικά στην εταιρεία που αιτείται την άδεια και βεβαίως, προθεσμία τεσσάρων μηνών από την ημερομηνία που αιτήθηκε το ίδρυμα την χορήγηση άδειας, να ορισθεί η άδεια εφόσον υπήρχε θετική απάντηση στο αρχικό κεφάλαιο.

Το αρχικό κεφάλαιο. Ένα τέτοιο ίδρυμα για να συσταθεί, πρέπει να έχει ίδια κεφάλαια 400.000 ευρώ, τα οποία πρέπει να καλύπτονται εξ ολοκλήρου με μετρητά κατά τη στιγμή της σύμβασης και το κεφάλαιο αυτό κατατίθεται σε λογαριασμό πιστωτικού ιδρύματος. Επίσης, το ίδρυμα μικροχρηματοδοτήσεων, υποχρεούται να διατηρεί ίσα κεφάλαια με το αρχικό ποσό, με το αρχικό μετοχικό κεφάλαιο.

Για να αιτηθεί άδεια λειτουργίας, χρειάζεται σχέδιο καταστατικού, στοιχεία ταυτότητας δύο μελών, περιγραφή της οργανωτικής δομής, πρόγραμμα δραστηριοτήτων, επιχειρηματικό σχέδιο, περιγραφή των συστημάτων, των πόρων, περιγραφή του οργανωτικού πλαισίου, ακόμη και περιγραφή του συστήματος άντλησης πληροφοριών για τους δυνητικούς δικαιούχους, περιγραφή της πιστωτικής πολιτικής για την αντιμετώπιση του πιστωτικού κινδύνου. Όλες αυτές οι προϋποθέσεις είναι πολύ σημαντικές, προκειμένου να μπορέσει η Τράπεζα της Ελλάδος να κρίνει ορθά.

Επίσης, προβλέπονται και πώς γίνεται η ανάκληση της άδειας λειτουργίας. Αν δεν έχει κάνει χρήση της άδειας μέσα σε δώδεκα μήνες ή αν έπαυσε να ασκεί τη δραστηριότητα η εταιρεία για έξι μήνες ή περισσότερο ή ακόμη, αν έχει παραιτηθεί ρητώς από αυτό το δικαίωμα ή επίσης αν τεθεί σε άδεια με ψευδείς δηλώσεις. Ακόμη και αν δεν πληροί προϋποθέσεις οι οποίες χορηγήθηκε η άδεια και διαπιστωθεί στην πορεία, ανακαλείται η άδεια, αν παραβιάζει επανειλημμένα τον παρόντα νόμο ή ακόμη αν χρησιμοποιείται ως μέσο για νομιμοποίηση εσόδων από εγκληματικές δραστηριότητες ή χρηματοδοτεί εγκληματικές δραστηριότητες, όπως εξήγησε ο Υπουργός το πρωί, μπορεί η Τράπεζα της Ελλάδος να το κάνει αυτό. Εξάλλου, όλες οι εταιρείες, υποχρεούνται να συμμορφώνονται με κατάθεση στοιχείων που αφορούν την προέλευση των χρημάτων. Ιδρύεται το Μητρώο Ιδρυμάτων Χρηματοδότησης. Προβλέπεται πως γίνεται η λογιστική απεικόνιση και υποχρεωτικός έλεγχος, ακόμα και τα διοικητικά μέτρα και οι κυρώσεις σ’ αυτό το Σχέδιο Νόμου.

Οι δραστηριότητες που δανειοδοτούνται. Έχει σημασία αυτό. Όλες οι μορφές πιστώσεων έως 25.000 ευρώ, προϊόντα χρηματοδοτικής μίσθωσης μέχρι 25.000 ευρώ, αυτοτελείς εγγυήσεις μέχρι 25.000 ευρώ, οι οποίες, όμως, δεν επιτρέπεται να χρησιμοποιηθούν ως εγγυήσεις για να προσφύγει κανείς στα πιστωτικά ιδρύματα και μορφές πιστώσεων που αποβλέπουν στην ενίσχυση δημόσιων πολιτικών ή την κοινωνική και οικονομική ενίσχυση ευάλωτων κοινωνικά ομάδων πάλι μέχρι 25.000 ευρώ.

Δικαιούχοι τους έχουμε αναφέρει, είναι φυσικά πρόσωπα για τη σύσταση πολύ μικρών οντοτήτων, φυσικά πρόσωπα που ασκούν ατομική επιχειρηματική δραστηριότητα, είναι φυσικά πρόσωπα που ανήκουν σε ευάλωτες κοινωνικά ομάδες, δικαιούχοι προγραμμάτων εφαρμογής δημόσιας πολιτικής καθώς και φυσικά πρόσωπα για κάλυψη δαπανών που σχετίζονται άμεσα είτε έμμεσα με την εκπαίδευση, μετεκπαίδευση ή σχέση μαθητείας.

Υποχρεούνται τα ιδρύματα αυτά να παρέχουν συμβουλευτικές υπηρεσίες τεσσάρων μορφών όσον αφορά την επιχειρηματική εκπαίδευση σε τεχνικές διαχείρισης, στήριξη για την επίλυση νομικών ή φορολογικών θεμάτων ή προβλημάτων διοικητικών, υποστήριξη για τον εντοπισμό και τη διάγνωση πιθανής κρισιμότητας υλοποίησης του χρηματοδοτούμενου σχεδίου και αν δεν μπορεί μόνη της η εταιρεία να το κάνει έχει δικαίωμα να αναθέσει αυτές τις συμβουλευτικές υπηρεσίες σε άλλη εταιρεία. Είναι πολύ σημαντικό ότι για αυτές τις δανειοδοτήσεις δεν παρέχεται εμπράγματη ασφάλεια και ένας δικαιούχος μπορεί να λαμβάνει από ένα ή περισσότερα ιδρύματα μικροχορηγήσεων 25.000 ευρώ. Απαιτείται εγγύηση οι οποία μπορεί να είναι με τη μορφή εγγύησης τρίτου προσώπου όπως ανέφεραν οι φορείς -που ήδη υλοποιούν- το πρωί και πρέπει η διάρκεια αποπληρωμής να είναι όχι λιγότερο από 12 μήνες και όχι περισσότερο από 10 έτη.

Απαλλάσσονται από τέλη και εισφορές αυτές οι χορηγήσεις και αυτό είναι πολύ σημαντικό. Προβλέπεται πώς γίνεται η διαφήμιση, αλλά κυρίως υπάρχει μια υποχρέωση που πρέπει στους όρους συναλλαγής της σύμβασης που υπογράφει ο δικαιούχος με το ίδρυμα να αναφέρεται το επιτόκιο, το συνολικό κόστος της μικροχρηματοδότησης, η διάρκεια αποπληρωμής, ο αριθμός και το ποσό των δόσεων, το περιεχόμενο των συμβουλευτικών υπηρεσιών, η διαδικασία είσπραξης ανεξόφλητων οφειλών, το δικαίωμα καταγγελίας, η διαδικασία εξωδικαστικής επίλυσης διαφορών, θέματα κρίσιμα που δεν θα πρέπει στην πορεία να κάνουν ανεφάρμοστο αυτό το σχέδιο νόμου. Ακόμη προβλέπεται ότι επιτρέπεται τα ιδρύματα μικροχρηματοδοτήσεων να συμμετέχουν σε προγράμματα χορήγησης με συνεπένδυση από το εθνικό ή το συγχρηματοδοτούμενο σκέλος του προγράμματος δημοσίων επενδύσεων. Καθώς και να λαμβάνουν εγγυήσεις από το ελληνικό δημόσιο τηρουμένων των κανόνων του ενωσιακού δικαίου.

Από τα υπόλοιπα άρθρα τώρα θα αναφέρω το άρθρο 26 το οποίο επιλύει ένα χρόνιο θέμα που αφορά την επιβολή εισφοράς στα δάνεια που συνάπτουν οι δήμοι και οι περιφέρειες και τα νομικά πρόσωπα του δημοσίου δικαίου η οποία τώρα αυτή η εισφορά καταργείται.

Με το άρθρο 30 που είναι πολύ κρίσιμο διευθετούνται θέματα που δεν προκύπτουν σε συνταξιούχους όταν καταβλήθησαν σε παλαιότερα έτη ποσά τα οποία φορολογήθηκαν όλα μαζί. Αυτό διευθετείται τώρα όπου τίθενται οι προϋποθέσεις προκειμένου η φορολογική διοίκηση να προβεί σε τροποποίηση ή ακύρωση άμεσου προσδιορισμού φόρου ή πράξεις διοικητικού εκτιμώμενου ή διερχόμενου διορθωτικού προσδιορισμού φόρου ή επιβολής προστίμου είτε κατόπιν αίτησης του φορολογούμενου είτε οίκοθεν χωρίς αίτηση δηλαδή του φορολογούμενου και για λόγους περιοριστικά αναφέρονται όταν έχει γίνει πρόδηλη έλλειψη ολική ή μερική φορολογικής υποχρέωσης είτε για αριθμητικό ή υπολογιστικό λάθος.

Το άρθρου 32 είναι σημαντικό, δίνει τη δυνατότητα σε όσους έχουν ακινησία στα αυτοκίνητά τους λόγω οικονομικής δυσχέρειας να μπορούν να πληρώνουν σε δωδεκατημόρια τους μήνες για τους οποίους βγαίνουν από την ακινησία.

Στο άρθρο 35 παρατείνεται για το 2020 η εξαίρεση από τον ΕΝΦΙΑ των αγροτεμαχίων. Είναι και αυτό πολύ σημαντικό. Σας ευχαριστώ κύριε πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Σαλμά. Το λόγο έχει ο εισηγητής της μειοψηφίας ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Επιτρέψτε μου να εισέλθω κατευθείαν στο ζήτημα που αφορά την κατ’ άρθρον ανάλυση, γιατί νομίζω ότι είναι και η ουσία της σημερινής συζήτησης, ώστε να μπορέσουμε ενδεχομένως ακόμα και τώρα να εστιάσουμε κατ’ αρχάς σε κάποιες πτυχές που νομίζω ότι χρήζουν βελτίωσης και δεν σας κρύβω ότι για εμάς μας είναι πολύ σημαντικό δείγμα γραφής για την μετέπειτα, αν θέλετε και δική μας τοποθέτηση και στην Ολομέλεια την επόμενη εβδομάδα.

Κυρίες και κύριοι συνάδελφοι, ξεκινώ κατευθείαν με το πρώτο σκέλος, όπως το έχω κατηγοριοποιήσει που αφορά τις μικροχρηματοδοτήσεις, στο άρθρο 4. Με το άρθρο 4 καθορίζονται οι εποπτικές αρμοδιότητες της Τράπεζας της Ελλάδος. Ωστόσο, το σύνολο σχεδόν των διαδικασιών των απαιτήσεων της Τράπεζας της Ελλάδος, έναντι των ιδρυμάτων μικροχρηματοδοτήσεων παραπέμπονται σε αποφάσεις της ίδιας της κεντρικής τράπεζας. Σίγουρα ο νόμος θα μπορούσε να περιλαμβάνει τα απαραίτητα στοιχεία για την έκδοση των αδειών των ιδρυμάτων μικροχρηματοδοτήσεων και την άσκηση της εποπτικής λειτουργίας. Η παραπομπή στο νόμο σε αποφάσεις της Τράπεζας της Ελλάδος καθιστά πολύ δύσκολο για την Εθνική Αντιπροσωπεία να αξιολογήσει αν η διαδικασία που θα ακολουθηθεί θα είναι υπερβολικά γραφειοκρατική. Δημιουργεί επίσης εύλογες ανησυχίες για τον χρόνο που θα χρειαστεί ώστε η Τράπεζα της Ελλάδος να ολοκληρώσει την έκδοση των απαραίτητων αποφάσεων για την ενεργοποίηση του νέου αυτού θεσμικού πλαισίου.

Με το άρθρο 5 προσδιορίζεται ότι οι μόνοι φορείς που μπορούν να παρέχουν την υπηρεσία των μικροχρηματοδοτήσεων είναι ανώνυμες εταιρείες ειδικού σκοπού. Όπως γνωρίζετε στο σχέδιο νόμου της προηγούμενης κυβέρνησης προβλεπόταν η ίδρυση είτε ως κεφαλαιουχικές εταιρείες είτε ως αστικές. Αυτό παρείχε μεγαλύτερη ευελιξία χωρίς να γίνονται εκπτώσεις στο επίπεδο της εποπτείας των νέων αυτών φορέων, καθώς το ίδιο το σχέδιο νόμου προσδιόριζε το περιεχόμενο της εποπτείας. Ουσιαστικά λοιπόν νομίζουμε ότι ένα άνοιγμα με μια μεγαλύτερη γκάμα στα νομικά πρόσωπα, τα οποία θα δύνανται να δημιουργήσουν τις συνθήκες αυτές, θα ήταν καλύτερο και σίγουρα αυτό το ανταγωνιστικό πλαίσιο που δύναται να διαμορφωθεί, θα ήταν προς όφελος της αγοράς, αλλά κυρίως των ίδιων των πολιτών.

Το άρθρο 7 προσδιορίζει ως ελάχιστο αρχικό κεφάλαιο των ανωνύμων αυτών εταιρειών ειδικού σκοπού τις 400.000 ευρώ. Μήπως μπορείτε να μας εξηγήσετε με ποιο κριτήριο έχετε επιλέξει αυτό το μέγεθος αρχικού κεφαλαίου; Να θυμίσω ότι ο νόμος του ΣΥΡΙΖΑ για τον ίδιο τύπο εταιρειών, αφορούσε αρχικό κεφάλαιο 200.000 ευρώ, αν τη δραστηριότητα θα την έκαναν σε συνεργασία με κάποιο φορέα του ευρύτερου δημοσίου και τα 2 εκατομμύρια ευρώ, αν ο φορέας ήταν αμιγώς ιδιωτικός. Είναι ένα εύλογο ερώτημα που πραγματικά σε αυτό περιμένουμε και μια ξεκάθαρη απάντηση.

Στο άρθρο 9 αναφορικά με τα δικαιώματα ανάκλησης της άδειας λειτουργίας και εδώ θα ήθελα να δώσετε έμφαση κύριοι Υπουργοί γιατί πραγματικά έχει μία πτυχή που ελλοχεύει πραγματικά ένας κίνδυνος –θα το αναφέρω και περαιτέρω- στο άρθρο, λοιπόν, 9, αναφορικά με τα δικαιώματα ανάκλησης της άδειας λειτουργίας στην προηγούμενη εκδοχή του νόμου προβλεπόταν και η διαδικασία ελέγχου καταλληλότητας φυσικών προσώπων, Το γνωστό fit and proper supervision, δηλαδή ο έλεγχος καταλληλότητας των προσώπων, του συνόλου αυτών. Υπενθυμίζουμε ότι οι κατευθύνσεις αυτές χρησιμοποιούνται ευρύτατα στο ευρωπαϊκό πλαίσιο για τον έλεγχο της στελέχωσης και της μετοχικής σύνθεσης τραπεζικών χρηματοδοτικών και ασφαλιστικών ιδρυμάτων. Σε αυτό, κύριοι Υπουργοί είμαστε πραγματικά κάθετοι. Η μη συμπερίληψη μιας ανάλογης πρόβλεψης στο σημερινό νόμο δημιουργεί περιθώρια καταστρατήγησης του θεσμού των μικροχρηματοδοτήσεων. Είμαι βέβαιος ότι το καταλαβαίνετε αυτό και ότι μέχρι το τέλος των συνεδριάσεων θα μπορέσουμε να έρθουμε σε μια συμφωνία γύρω από αυτό το ζήτημα. Σ αυτό το σημείο να μνημονεύσω και την παρέμβαση από την πρωινή συζήτηση με τους φορείς, τους stakeholders, όλη την κοινωνία ουσιαστικά, βέβαια έχει μια πτυχή που η κυρία Παπαγιαννίδη, αν δεν κάνω λάθος αν θυμάμαι σωστά, από την Τράπεζα της Ελλάδος εστίασε την προσοχή της -και ευλόγως θα έλεγα- στο ζήτημα που αφορά την καθολική ευθύνη που με το νομοθέτημα σας ουσιαστικά επωμίζεται η Τράπεζα της Ελλάδος για αυτόν τον έλεγχο. Και ξέρετε -θα το πούμε και απλά για τους συναδέλφους- μια εταιρεία η οποία προχωράει και είναι πολυπληθής αναφορικά με τους μετόχους της, βάσει του συγκεκριμένου σχεδίου νόμου, δύνανται να υπάρχουν δύο εκπρόσωποι, οι οποίοι θα απολογούνται, θα ελέγχονται και θα εποπτεύονται εν γένει από την Τράπεζα της Ελλάδος. Αντιλαμβάνεστε λοιπόν ότι σε περίπτωση που η εταιρεία έχει παραπάνω από δύο μετόχους, ως είθισται άλλωστε, τότε αυτοί οι κύριοι μέτοχοι που ουσιαστικά κινούν τα νήματα της διαδικασίας για τη συγκεκριμένη εταιρεία δεν θα ελέγχονται. Άρα θα μπορούν να βάζουν ανθρώπους -επιτρέψτε μου τον όρο- «σκιάχτρα» μπροστά και θα υπάρχει σοβαρότατο -το τονίζω αυτό και θέλω να σημειωθεί- σοβαρότατο ζήτημα διαφάνειας και εποπτείας αυτής της διαδικασίας.

Είναι ένα σημείο που θέλω, πραγματικά, να εστιάσετε την προσοχή σας και περιμένω με αγωνία την απάντηση.

Άρθρο νούμερο 12. Με το άρθρο 12, προβλέπονται τα πρόστιμα και οι κυρώσεις για τη μη συμμόρφωση των ιδρυμάτων μικροχρηματοδότησης σε όσα προβλέπει ο παρών νόμος. Κατά την άποψή μας, τα ποσά αυτά θα έπρεπε να συμπεριλαμβάνονται τώρα, στο υπό συζήτηση κείμενο.

Το άρθρο 15, προσδιορίζει τους δυνητικούς δικαιούχους των μικροχρηματοδοτήσεων. Το σημείο αυτό, θεωρούμε ότι μπορεί να εμπλουτιστεί και νομίζω ότι πρέπει να προσθέσετε και τους φορείς κοινωνικής και αλληλέγγυας οικονομίας, που ευδιάκριτα το πρωί παρουσίασαν την αναγκαιότητα της συμμετοχής τους στο εν λόγω εγχείρημα. Να θυμίσω ότι από το προηγούμενο σχέδιο νόμου της κυβέρνησης του ΣΥΡΙΖΑ εμπεριέχοντο αυτοί οι φορείς. Νομίζω ότι, αν μη τι άλλο, είναι και η επιτομή της γείωσης της ίδιας της πολιτείας με την κοινωνία, αφού αυτοί οι φορείς οι προμετωπίδες που αφουγκράζονται, καινοτομούν με ρηξικέλευθες προτάσεις και μάλιστα, με μία προσέγγιση από κάτω προς τα πάνω.

Το άρθρο 19, ορθά περιγράφει τις απαλλαγές από τέλη και εισφορές των συμβάσεων των μικροχρηματοδοτήσεων. Ωστόσο, συνολικά από το νομοσχέδιο απουσιάζει κάποια πρόβλεψη για τα τέλη εποπτείας από την Τράπεζα της Ελλάδος. Αν αφεθεί αυτό το ζήτημα στη διακριτική ευχέρεια της Τράπεζας της Ελλάδος υπάρχει ο κίνδυνος να είναι υπερβολικά υψηλά και κατ’ επέκταση, να δημιουργηθεί ένα πρόσκομμα στην ίδια την ανάπτυξη της αγοράς.

Στο ζήτημα των λοιπών διατάξεων, που και εκεί υπάρχουν κάποιες ενδιαφέρουσες αθέατες πλευρές που, επιτρέψτε μου, να προσπαθήσω να τις διαφωτίσω. Στο άρθρο 30, μεταξύ άλλων, ρυθμίζεται μέρος, θυμίζω και την παρέμβαση του Ενιαίου Δικτύου Συνταξιούχων το πρωί, που νομίζω ότι πολύ εύστοχα κατέθεσαν τις προτάσεις τους και νομίζω ότι είναι, αν μη τι άλλο, δίκαια τα αιτήματα που ανέφεραν. Με το άρθρο 30, λοιπόν, μεταξύ άλλων, ρυθμίζεται μέρος του προβλήματος που δημιουργήθηκε με τη φορολόγηση των αναδρομικών συντάξεων. Ωστόσο, κρίνεται ότι η διατύπωση της παραγράφου 5, με την οποία, προστίθεται και η παράγραφος 54, στο άρθρο 72, του ν. 4174/2013, ότι είναι ασαφής. Πιο συγκεκριμένα, δεν προκύπτει ευδιάκριτα ο τρόπος διενέργειας της εκ νέου εκκαθάρισης των εισοδημάτων από συντάξεις που καταβλήθηκαν αναδρομικά, ειδικά για τα έτη, τα οποία, έχουν παραγραφεί. Για τα εν λόγω εισοδήματα από συντάξεις που αφορούν φορολογικά έτη έως και το 2013, τα οποία, καταβλήθηκαν εντός του 2014 και για τα οποία, εκδόθηκε πράξη διοικητικού ή και διορθωτικού προσδιορισμού φόρου το 2019. Το συνολικό ποσό των αναδρομικών εκκαθαρίστηκε στο φορολογικό έτος 2014, ήτοι, το έτος της καταβολής, χωρίς να ανάγεται επιμεριστικά στα έτη που αφορά. Αυτό προέκυψε, λόγω του ότι οι φορολογούμενοι δεν ειδοποιήθηκαν εγκαίρως, προκειμένου να προσκομίσουν βεβαίωση του ασφαλιστικού τους φορέα, από την οποία, να προκύπτει η κατ’ έτος ανάλυση των αναδρομικών και προκειμένου, να μην παραγραφούν, διενεργήθηκε η βεβαίωση κατά το προαναφερόμενο.

Κύριε Υπουργέ, θα ήθελα να διευκρινίσετε το πως καθίσταται σαφές από τη διάταξη ότι παρατείνεται η παραγραφή και ως εκ τούτου, ότι μπορεί η διοίκηση να επανακαθορίσει τις σχετικές φορολογικές δηλώσεις και να εκδώσει πράξη ή πράξεις διοικητικού ή διορθωτικού προσδιορισμού κατά περίπτωση. Είναι ένα εύλογο ερώτημα που περιμένει απάντηση.

Στο άρθρο 31, παρότι η παράταση της προθεσμίας υποβολής αίτησης που τίθεται στο δεύτερο εδάφιο της παραγράφου 28, του άρθρου 66, του ν.4646/2019, μέχρι τις 31/12/2020, είναι ένα ευνοϊκό μέτρο σε περιπτώσεις πραγματικής αδυναμίας καταβολής. Ωστόσο, με ποιο τρόπο διασφαλίζετε ότι δεν ευνοούνται οι πρόδηλες περιπτώσεις φοροδιαφυγής; Επιπλέον, αναφορικά με την αλληλέγγυα ευθύνη για τις φορολογικές υποχρεώσεις που αποδεικνύεται υπαιτιότητα ή οι περιπτώσεις έλλειψης υπαιτιότητας, προκειμένου να διασφαλιστεί η είσπραξη των φόρων και των ασφαλιστικών εισφορών;

Στο άρθρο 35, το γεγονός ότι για τον υπολογισμό του συμπληρωματικού φόρου στον ΕΝΦΙΑ, ένα γνωστό θέμα που νομίζω ότι σύρεται κάποιο διάστημα τώρα, δεν συνυπολογίζεται η αξία των δικαιωμάτων επί των γηπέδων εκτός σχεδίου πόλεως ή οικισμού. Για το 2020, είναι μια θετική ρύθμιση, ωστόσο. Όμως, για ποιο λόγο η διατήρηση της ρύθμισης αυτής, δηλαδή, της μη φορολόγησης των αγροτεμαχίων, γίνεται αδιακρίτως του μεγέθους της ιδιοκτησίας; Και εδώ, υπάρχει και μια ταξική προσέγγιση, αν μου επιτρέπετε.

Επιπλέον, αναφορικά με τη διατήρηση της έκπτωσης, του άρθρου 7, σε οικονομικά αδύναμους συμπολίτες μας, για ποιο λόγο δεν γίνεται αναδιαμόρφωση του εύρους τιμής ή του βασικού φόρου, που αντιστοιχεί βάσει του άρθρου 4; Και αντίστοιχα, αύξηση του πρώτου εύρους αξίας ακίνητης περιουσίας του άρθρου 5; Ή και αναπροσαρμογή των ποσοστών φορολόγησης του ν. 4223/2013 ούτως ώστε, να μειωθεί η φορολογική επιβάρυνση για τους μικροϊδιοκτήτες;

Στο άρθρο 36, επεκτείνεται το ευεργέτημα της έκπτωσης ποσοστού 25% σε εμπρόθεσμα καταβαλλόμενες δόσεις βεβαιωμένων οφειλών του μηνός του Ιουνίου του 2020. Η εν λόγω διάταξη κινείται σε θετική κατεύθυνση. Είναι βασικό, ότι εντάσσει στην έκπτωση και τους οφειλέτες που έχουν υπαχθεί σε ρύθμιση και κάνουν χρήση τμηματικής καταβολής και όχι μόνο τους καταβάλλοντας εφάπαξ. Επίσης, είναι σημαντική η λογική της επιβράβευσης με σχετική έκπτωση σε όσους παρά την πανδημία κατέβαλαν εμπρόθεσμα τις υποχρεώσεις τους. Ωστόσο, εδώ είναι το ερώτημα, γιατί η κυβέρνηση δεν δίνει καμία ευκαιρία σε όσους αντιμετωπίζουν οικονομικό πρόβλημα και δεν μπορούν να καταβάλουν τις υποχρεώσεις τους, αντιθέτως, μεταθέτει το πρόβλημα στο μέλλον; Με τις παρατάσεις εννοώ. Η οικονομική διαχείριση της πανδημίας- και εδώ είναι μια σημείωση και με πολιτικό χαρακτηριστικό- δεν μπορεί να λειτουργήσει στη βάση «επιβραβεύω μόνο όσους με πληρώνουν και καταδικάζω όσους δεν μπορούν», ειδικά εν μέσω πανδημίας.

Σε αυτά τα εδάφια ήθελα να εστιάσουμε την προσοχή μας. Υπάρχουν και κάποια άλλα ζητήματα αλλά επιφυλασσόμαστε, θα υπάρχει και η επόμενη Επιτροπή την Παρασκευή και φυσικά, θα έχουμε και την ευκαιρία να συζητήσουμε και στην Ολομέλεια.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει o κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να ξεκινήσω με μια εισαγωγική παρατήρηση, και να δηλώσω πραγματικά και ειλικρινά, εντυπωσιασμένος από την πολιτική επιλογή του ΣΥΡΙΖΑ, να μην υπερψηφίσει επί της αρχής το νομοσχέδιο. Και το λέω αυτό, διότι, παρακολούθησα με προσοχή τις ομιλίες όλων σχεδόν των συναδέλφων, από την Αξιωματική Αντιπολίτευση, οι οποίοι υπεραμύνθηκαν της πατρότητας του εν λόγω νομοσχεδίου, το οποίο ξεκίνησε επί δικών τους ημερών και συνηγορούσαν υπέρ της αναγκαιότητας, χρησιμότητας και αποτελεσματικότητας της κατά το δυνατόν ταχύτερης εφαρμογής του.

Κι αν ακόμα, οι επιμέρους διαφωνίες στο νομοσχέδιο αυτό, θα μπορούσαν να δικαιολογήσουν την αποστασιοποίηση από τη θετική ψήφο της Αξιωματικής Αντιπολίτευσης, φαντάζομαι ότι θα αρκούσαν οι «κραυγές αγωνίας» των φορέων των επαγγελματικών το πρωί, που όλοι είπαν με ένα στόμα μία φωνή, όσο το δυνατόν πιο γρήγορα, πιο ευέλικτα, πιο άμεσα «ψηφίστε και εφαρμόστε το εν λόγω νομοσχέδιο». Αλλά φαίνεται ότι ούτε αυτό αρκεί.

Γιατί, κυρίες και κύριοι της κυβέρνησης, ελπίζω να ακούσατε τις «φωνές» της ΓΕΣΕΒΕ, της ΕΣΕΕ, των Επιμελητηρίων, του Εμπορικού Συλλόγου που μιλούσαν για αποτυχία ρευστότητας μέσα από τα προγράμματα τα οποία με τόση ευκολία εξαγγείλατε, αλλά δυστυχώς, ποτέ δεν έφτασαν στην πραγματική οικονομία. Και εγείρουν σοβαρά ερωτηματικά για το ρόλο του τραπεζικού συστήματος στην προσπάθεια ανάταξης και της εθνικής οικονομίας αλλά και των επιχειρήσεων εν μέσω αυτής της κρίσης. Μια στάση από τις τράπεζες, που ούτε καν την δική σας παράκληση για συμμετοχή στα προγράμματα των επιχειρήσεων που είναι στο λευκό Τειρεσία, δεν έγινε αποδεκτή.

Την ίδια στιγμή που υπάρχει αυτή η συμπεριφορά από το τραπεζικό σύστημα που και το νομοσχέδιο καταγράφει, στο ίδιο νομοσχέδιο περιλαμβάνονται διατάξεις που για μία ακόμα φορά, γίνονται για το χρηματοπιστωτικό σύστημα και αυτό είναι μια αντίφαση. Ένα χρηματοπιστωτικό σύστημα το οποίο με τις τιτλοποιήσεις στηρίχθηκε, με την αναβαλλόμενη φορολογία στηρίχθηκε, με τη ρευστότητα 28 δισεκατομμύρια ευρώ με την εγγύηση του Ελληνικού Δημοσίου στηρίχτηκε, με τον Πτωχευτικό Κώδικα τον κάνει όπως θέλει, με την αναστολή πλειστηριασμών πρώτης κατοικίας- έθεσε βέτο μαζί με τους θεσμούς -και καταργεί 31 Ιουλίου, τα πυρόπληκτα δάνεια, το ξέρει ο Σκυλακάκης, δεν τα ρύθμισαν σε περιοχές, όπως είναι στην Ηλεία και άλλες πυρόπληκτες περιοχές, συμπέρασμα: Το τραπεζικό σύστημα, δυστυχώς, απουσιάζει από την εθνική προσπάθεια ανάταξης και στήριξης της ελληνικής οικονομίας.

Ο χαρακτήρας του νομοσχεδίου ακριβώς αυτό έρχεται να θεραπεύσει να παράσχει ρευστότητα στις πολύ μικρές και μικρομεσαίες επιχειρήσεις. Ακούστηκαν από τους φορείς ότι πρέπει να διερευνηθεί -και συμφωνούμε και εμείς- και η δυνατότητα επιβολής ορίων στο επιτόκιο που θα επιβληθεί, το ποσό της εγγύησης αλλά και τα κόστη για τις συμβουλευτικές υπηρεσίες ώστε τελικά οι μικρο πιστώσεις να φτάσουν εκεί που πρέπει να πάνε στην πραγματική οικονομία και μόνο. Να διατρέξω λίγο τα άρθρα . Άρθρο 4. Επιλέγετε να αναθέσετε στην Τράπεζα της Ελλάδος το ρόλο της εποπτείας και αδειοδότησης των Ιδρυμάτων μικρο πιστώσεων αντί μιας Γενικής Διεύθυνσης του Υπουργείου Οικονομικών να το καταλάβουμε αν και δεν μιλάμε για χρηματοδοτήσεις με τα συνήθη τραπεζικά κριτήρια και αυτό θα πρέπει να διασαφηνιστεί.

Δημιουργείτε όμως πολύ σοβαρό ζήτημα όταν η ίδια η Τράπεζα της Ελλάδος ζητά από εσάς τα απολύτως αυτονόητα για να μπορέσει να ασκήσει τον εποπτικό της ρόλο και εσείς τα αρνείστε τι ζητάει η Τράπεζα της Ελλάδος, να μπορεί να ελέγξει τους μετόχους και την ακεραιότητά τους για να αποτρέψει ακριβώς –θα το πω όπως το είπε η εκπρόσωπος της Τράπεζας της Ελλάδος το πρωί- φαινόμενα ξεπλύματος μαύρου χρήματος και εγκληματικά στοιχεία που πιθανόν να θελήσουν να εμπλακούν στο σύστημα των μικρο πιστώσεων και όχι απλά η Τράπεζα της Ελλάδος να περιοριστεί σε ένα ρόλο, να αξιολογήσει την εμπειρία και τη φήμη δύο μελών που θα είναι υπεύθυνα για τις πιστώσεις. Όπως επίσης όταν η Τράπεζα της Ελλάδος επισημαίνει τον κίνδυνο του άρθρου 45 και την είσοδο εταιρειών που έχουν ήδη πιστοποιηθεί στην αγορά ως δυσκολότερη άσκηση από την εποπτεία όσων αιτηθούν άδεια από εδώ και πέρα, αυτό πρέπει να προβληματίσει τόσο εσάς όσο και την εθνική αντιπροσωπεία.

Στο άρθρο 5 θα πρέπει να προστεθούν- ειπώθηκε και από τον κύριο Μαμουλάκη- και οι φορείς κοινωνικής οικονομίας στους δικαιούχους δημιουργίας Ιδρυμάτων μικρο χρηματοδοτήσεων. Η απόκτηση της νομικής μορφής ανώνυμης εταιρείας αφορά μόνο τα νέα Ιδρύματα, αν επεκτείνεται και στα υφιστάμενα αποκλείονται π.χ. οι συνεταιριστικές τράπεζες που ήδη παρέχουν μικρο πιστώσεις και υπηρεσίες επιχειρηματικής υποστήριξης. Στο άρθρο 8, θα πρέπει να προβλέπεται ως απαραίτητη προϋπόθεση για τη χορήγηση άδειας η αίτηση στον ευρωπαϊκό κώδικα καλής πρακτικής για τη χορήγηση μικρο πιστώσεων. Στο άρθρο 14, να προστεθούν προσωπικές πιστώσεις για εκπαιδευτικούς σκοπούς έως και 10.000 ευρώ.

Στο άρθρο 15, να προστεθούν ρητά κύριε Υπουργέ στους δικαιούχους και οι φορείς κοινωνικής και αλληλέγγυας οικονομίας. Δεν πρέπει να υποτιμούμε το γεγονός ότι το 10% της οικονομικής δραστηριότητας στην Ευρωπαϊκή Ένωση, ασκείται από φορείς κοινωνικής οικονομίας. Στο άρθρο 17, προβλέπεται εγγύηση αλλά δεν προσδιορίζεται τι είδους εγγύηση είναι αυτή. Αν μιλάμε για cash collateral και αν αυτό θα πρέπει να είναι μέχρι ένα συγκεκριμένο ποσοστό από 15% έως 20% ακριβώς για να μην αναιρείται ο στόχος του εγχειρήματος και να φτάνουν τα χρήματα εκεί που πρέπει στις επιχειρήσεις και στην αγορά.

Για τα άρθρα 23 και 24, θα έχει ενδιαφέρον να μας δώσετε και το πόρισμα από τον έλεγχο της Ευρωπαϊκής Επιτροπής ώστε να διαπιστώσουμε ποιες πλημμέλειες κατέδειξε ο έλεγχος αυτός πλην αυτών που ρυθμίζονται με το εν λόγω άρθρο, γιατί προφανώς δεν είναι καθησυχαστικό να μαθαίνουμε εκ των υστέρων ότι ο νόμος που ψηφίστηκε επί της προηγούμενης κυβέρνησης βάσει του οποίου έγινε η τρίτη ανακεφαλαιοποίηση, είχε έστω και επουσιώδη σφάλματα.

Επίσης έχει ενδιαφέρον να μάθουμε γιατί στο άρθρο 27 επεκτείνεται η περίοδος χάριτος από 12 σε 24 μήνες για τη μείωση της αμοιβής στους διαχειριστές τιτλοποιήσεων που μετέχουν στο πρόγραμμα Ηρακλής, σε περίπτωση που υπάρχει απόκρουση στο στόχο καθαρών εισπράξεων. Είναι αλήθεια τόσο μεγάλη αγωνία για τις αμοιβές των διαχειριστών των funds; Και αυτό προκαλεί εύλογα ερωτηματικά αλλά προκαλεί και γενικά όλους όσοι υφίστανται τις συνέπειες της κρίσης που βιώνουμε αυτήν την περίοδο. Και φυσικά αφού μιλάμε για τις τράπεζες για την αναβαλλόμενη φορολογία των οποίων φροντίζετε στο άρθρο 27.

Καλά κάνατε και διασφαλίζει τα δικαιώματα του ταμείου χρηματοδοτικής σταθερότητας στο άρθρο 28. Αλλά δεν πρέπει κύριε Υπουργέ, να αποκρύπτεται από το δημόσιο διάλογο αλλά και να υπενθυμίζετε ταυτόχρονα στις διοικήσεις των τραπεζών ότι όταν ένα πιστωτικό ίδρυμα ανακοινώνει πλέον ζημίες τότε θα πρέπει να ενεργοποιείται και η διάταξη για την αύξηση του μετοχικού κεφαλαίου υπέρ του ελληνικού δημοσίου.

Και μπορεί η Κυβέρνηση και οι τράπεζες να θέλουν να το αποφύγουν όπως ο «διάολος το λιβάνι» και γι’ αυτό προωθούν το μετασχηματισμό τους, τον οποίο καλύπτετε νομοθετικά με το σημερινό νομοσχέδιο, αλλά η ελληνική κοινωνία που στηρίζει για μία ακόμα φορά, έστω και έμμεσα, με τις τιτλοποιήσεις, με την μεταβαλλόμενη φορολογία το τραπεζικό σύστημα, περιμένει επιτέλους από τις τράπεζες να παίξουν υπεύθυνα και αποτελεσματικά τον αναπτυξιακό ρόλο που τους αναλογεί, με βάση τη ρευστότητα που αντλούν με την εγγύηση του ελληνικού Δημοσίου.

Πάμε στο άρθρο 30 για τη φορολόγηση των αναδρομικών που έλαβαν οι συνταξιούχοι με τρία χρόνια καθυστέρηση και για τους οποίους η ΑΑΔΕ, με αιφνίδια εντολή προς τις ΔΟΥ όλης της χώρας, ζήτησε εκκαθάριση μόλις 8 εργάσιμες μέρες πριν την παραγραφή τους στο τέλος του προηγούμενου έτους, χωρίς να κληθούν νόμιμα οι φορολογούμενοι να υποβάλουν συμπληρωματικές δηλώσεις. Το Κίνημα Αλλαγής επισήμανε, ως ιδιαίτερα προβληματικό, τον τρόπο διαχείρισης του εν λόγω θέματος από το Υπουργείο Οικονομικών, καταθέσαμε και σχετική ερώτηση, ζητήσαμε να προβεί η Κυβέρνηση σε νομοθετική παρέμβαση, με στόχο την απαλλαγή από την υποχρέωση επιβάρυνσης και ιδιαίτερα υπέρμετρης, όπως αυτή είχε αρχικά προσδιοριστεί, για 71.000 εκκρεμείς υποθέσεις για τις οποίες εκδόθηκαν χρεωστικά εκκαθαριστικά. Έξι μήνες μετά, φέρνετε μία διάταξη, η οποία όμως κατά την άποψή μας, δεν είναι επαρκής, γιατί υποβάλει σε ταλαιπωρία και πρόσθετο κόστος όλους όσοι θα κληθούν να υποβάλουν αιτήσεις, έχει πλαφόν 20% σε προσαυξήσεις- αλλά αυτό αφορά, σύμφωνα με πληροφορίες, ένα πολύ μικρό μέρος των συνταξιούχων, εφόσον το 2013 είναι το πρώτο έτος καταβολής της σύνταξης- και αφού οι συγκεκριμένοι συνταξιούχοι δεν ενημερώθηκαν για την ανάρτηση εκκαθαριστικών, είναι άδικο να επιβληθεί οποιοδήποτε επιβάρυνση του ποσοστού του 20%.

Σας καλούμε λοιπόν κύριε Υπουργέ, κύριε Βεσυρόπουλε, επειδή ξέρω ότι γνωρίζετε τη διάταξη και όπως είπαν και οι εκπρόσωποι των συνταξιούχων, από την πρώτη στιγμή «σκύψατε» με ενδιαφέρον πάνω σε αυτό το πρόβλημα και θέλετε να δώσετε λύση, να επανεξετάσετε αυτή τη διάταξη, να μην επιβάλλετε επιβαρύνσεις και πρόστιμα και να εξασφαλίσετε μια πιο μακρά περίοδο εξόφλησης, αλλά να συμπεριλάβετε κιόλας, όλους όσοι ήδη έχουν εξοφλήσει αυτές τις προσαυξήσεις και τα πρόστιμα ή έχουν προβεί σε ρύθμιση, γιατί δεν μπορούμε να πάμε σε διαφορετική αντιμετώπιση ομοειδών περιπτώσεων.

Τέλος στο άρθρο 35 σας καλούμε να καταργήσετε οριστικά τον συμπληρωματικό φόρο για τα αγροτεμάχια. Εμείς το έχουμε επανειλημμένως ζητήσει και για τα εκτός σχεδίου οικόπεδα, το έχουμε επανειλημμένως ζητήσει ως Κίνημα Αλλαγής και το είπα και χτες το επαναλαμβάνω και σήμερα, τώρα που δεν υπάρχουν πλέον οι στόχοι των πρωτογενών πλεονασμάτων και εσείς λέτε, ότι αναθεωρείτε τη φορολογική σας πολιτική, νομίζω ότι αυτό είναι και δίκαιο και πρέπει να γίνει άμεσα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε. Είναι μαζί μας στην συνεδρίαση εκτός από τον κ. Ζαββό και ο κ. Απόστολος Βεσυρόπουλος και ο κ. Θεόδωρος Σκυλακάκης, τους ευχαριστούμε και θα πάρουν το λόγο στη συνέχεια. Το λόγο τώρα έχει ο Ειδικός Αγορητής του Κομμουνιστικού Κόμματος Ελλάδος, ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδος):** Ευχαριστώ κύριε Πρόεδρε.

Οι κυβερνήσεις διαχρονικά, της Νέας Δημοκρατίας τώρα, είναι γνωστές για την ικανότητά τους να «βαφτίζουν το κρέας ψάρι», επιδιώκοντας να πείσουν τους εργαζόμενους ότι οι πολιτικές τους έχουν κοινωνική διάσταση, ότι ενισχύουν τους ανέργους, τις ευάλωτες κοινωνικές ομάδες, ότι μάχονται, τάχα μου, για τον περιορισμό του κοινωνικού αποκλεισμού και ότι μπορεί να υπάρξει ένα κοινωνικό συμβόλαιο βασισμένο στους τρεις πυλώνες- κράτος ιδιωτικός τομέας και κοινωνία- προκειμένου να βρεθεί, όπως λένε, το σημείο ισορροπίας της κοινωνικής συνοχής. Πόσο παλιά, τετριμμένα και ξεπερασμένα ιδεολογήματα σήμερα, μόνο και μόνο για να ξεγελούν διαρκώς τους εργαζόμενους, να δημιουργούν την αυταπάτη, ότι το καπιταλιστικό σύστημα έχει και ανθρώπινο πρόσωπο.

Αυτά μας είπε χθες ο κ. Υφυπουργός, ο κ. Ζαββός, στις δύο τοποθετήσεις του. Παρουσίασε και υπερασπίστηκε ένα σχέδιο νόμου για τη χορήγηση των μικρο- πιστώσεων σε πολύ μικρές επιχειρήσεις και ευάλωτες ομάδες, εν μέσω ανούσιων και σκόπιμων αντιπαραθέσεων με τον ΣΥΡΙΖΑ, για το ποια είναι η νομική γνώμη της Ευρωπαϊκής Κεντρικής Τράπεζας επί του θέματος, ενώ και οι δύο, και η Νέα Δημοκρατία και ο ΣΥΡΙΖΑ υπερθεματίζουν των διατάξεων. Ανεξάρτητα εάν τώρα ο ΣΥΡΙΖΑ, πριν από λίγο επιφυλάχθηκε για τους δικούς του λόγους μικροκομματικής τακτικής, όπως, άλλωστε το συνηθίζει σε πάρα πολλά νομοσχέδια και υπενθυμίζω το αντιπεριβαλλοντικό νομοσχέδιο, που «την έκανε με ελαφρά πηδηματάκια» μόνο και μόνο για να μην δώσει την θετική ψήφο σε αυτό το έκτρωμα. Το στηρίζει το ΚΙΝΑΛ, ενώ το ΜέΡΑ25 καταψηφίζει διαφωνώντας ως προς τη μορφή και όχι ως προς το περιεχόμενό του. Άλλωστε το σχέδιο νόμου είναι παρόμοιο, αν όχι το ίδιο, με εκείνο που είχε επεξεργαστεί και ήταν έτοιμος ο ΣΥΡΙΖΑ να καταθέσει. Δεν πρόλαβε, τον διευκολύνει σήμερα η Νέα Δημοκρατία. Άρα προς τι ο καβγάς;

 Αποφύγατε, όμως, κ. Υπουργέ, όπως και ο ΣΥΡΙΖΑ, άλλωστε, να τοποθετηθείτε όχι για την ουσία του σχεδίου νόμου, αλλά για τη δεινή θέση που βρίσκονται οι εκατοντάδες χιλιάδες αυτοαπασχολούμενοι και μικροεπαγγελματίες ως αποτέλεσμα των δικών σας πολιτικών, που τους εξοντώνουν και βρίσκονται στο χείλος χρεοκοπίας στην κυριολεξία.

Όσο και αν αυτά τα μέτρα αντικειμενικά μπορεί να δώσουν μια προσωρινή ανάσα σε ορισμένους αυτοαπασχολούμενους, δεν μπορούν να καταργήσουν την πηγή συσσώρευσης χρεών, όπως το αυξημένο κόστος των προμηθειών, αφού οι τιμές καθορίζονται από τα μονοπώλια, το ολοένα συρρικνούμενο μερίδιο αγοράς, λόγω έντασης του ανταγωνισμού, σε συνδυασμό με τα γνωστά μέτρα περί αναγκαστικών εισπράξεων, τις δεσμεύσεις λογαριασμών, τις κατασχέσεις και πλειστηριασμούς πρώτης κατοικίας, που εφαρμόζονται ακόμα και για χρέη πεντακοσίων ευρώ.

Παραπλανείτε και διαστρεβλώνετε ακόμα και τα στοιχεία, έτσι όπως δίνονται, όπως για παράδειγμα το γεγονός ότι περίπου το 68% του αριθμού των επιχειρηματικών κόκκινων δανείων αφορούν πολύ μικρές επιχειρήσεις, την ίδια ώρα που προσπερνιέται εντέχνως ότι η κύρια μάζα των χρεών αυτών αφορά μεγάλες καπιταλιστικές επιχειρήσεις.

Μιλήσατε για το σχέδιο Ηρακλής, το οποίο βέβαια είναι κομμένο και ραμμένο στις απαιτήσεις των τραπεζών για την απαλλαγή τους από τα βαρίδια των μη εξυπηρετούμενων δανείων. Έχουν την έγκριση και την απόλυτη στήριξη των τραπεζών, της Τράπεζας της Ελλάδος, της Ευρωπαϊκής Κεντρικής Τράπεζας, του Ταμείου Χρηματοπιστωτικής Σταθερότητας, της Ευρωπαϊκής Επιτροπής, δηλαδή, όλων των αντιλαϊκών χρηματοπιστωτικών μηχανισμών του αστικού κράτους και της Ευρωπαϊκής Ένωσης.

Ας βγάλουν, λοιπόν, οι εργαζόμενοι, τα υπερχρεωμένα νοικοκυριά και οι αυτοαπασχολούμενοι και οι μικροί επαγγελματίες τα συμπεράσματά τους, για το γεγονός ότι οι τράπεζες θα μοιραστούν πακέτο ύψους 12 δισεκατομμυρίων ως κρατικές εγγυήσεις, προκειμένου στη συνέχεια να τιτλοποιήσουν και να μεταβιβάσουν σε επενδυτές, funds και άλλα κοράκια, προβληματικά δάνεια ύψους 30 δισεκατομμυρίων ευρώ.

Αυτή η έμμεση χρηματοδότηση είναι ο λεγόμενος αναβαλλόμενος φόρος, για τον οποίο κάνατε λόγο, κ. Υπουργέ. Δηλαδή, αφορολόγητη χρηματοδότηση στο όνομα εξυγίανσης του χαρτοφυλακίου των τραπεζών.

Αυτό το ρόλο υπηρετούν και οι διατάξεις του άρθρου 28 για το Ταμείο Χρηματοπιστωτικής Σταθερότητας. Ποιος πληρώνει όμως το λογαριασμό; Θα τον πληρώσουν τα λαϊκά νοικοκυριά με ένταση των πιέσεων και των εκβιασμών τους, ώστε να μην χάσουν τα σπίτια τους στους πλειστηριασμούς, όσο και με την παραπέρα λεηλασία του λαϊκού εισοδήματος με νέες φορολογικές και άλλες επιβαρύνσεις, για να βγουν τα σπασμένα της νέας ενίσχυσης των τραπεζών. Ο Ηρακλής δεν ήρθε για να ικανοποιήσει και τους μεν και τους δε και τις τράπεζες, τα fund και τους δανειολήπτες.

 Ή θα είσαι, λοιπόν, με τα υπερχρεωμένα νοικοκυριά και την απαλλαγή τους από τα χρέη ή θα είσαι με τη σωτηρία των τραπεζών. Και τα δύο δεν γίνονται. Εσείς έχετε ταχθεί υπέρ της σωτηρίας των τραπεζών, των επιχειρηματικών ομίλων. Δεν υπάρχει περίπτωση να εξευρεθεί το πολυπόθητο σημείο ισορροπίας, όπως μας είπατε. Να ταιριάξουν τα συμφέροντα των τραπεζών, των βιομηχάνων, της μεγάλης εργοδοσίας με τα συμφέροντα των εργαζομένων. Αβυσσαλέο το χάσμα συμφερόντων ανάμεσα στον αυτοαπασχολουμένο, τη μικρή επιχείρηση και τα σχέδια των μεγάλων επιχειρηματικών κολοσσών.

Άλλωστε, η πρόσφατη εξαμηνιαία έκθεση του ΟΟΣΑ στο ζήτημα των κόκκινων δανείων, είναι αποκαλυπτική. Αναφέρει, ότι ο κίνδυνος αύξησης των μη εξυπηρετούμενων δανείων υπογραμμίζει την ανάγκη ταχείας εφαρμογής του σχεδίου για την αποκατάσταση της υγείας των τραπεζών και τη χρηματοδότηση επενδύσεων. Είναι, λοιπόν, φως φανάρι, ότι δίνει το σήμα για την επέλαση στην πρώτη κατοικία. Γι’ αυτό άλλωστε ετοιμάζετε είτε με «ε» είτε με «αι» τον νέο πτωχευτικό κώδικα που σηματοδοτεί το τέλος της όποιας παρεχόμενης δικαστικής προστασίας στην πρώτη κατοικία. Είναι προ των πυλών, το μεγαλύτερο ριφιφί σε βάρος της λαϊκής οικογένειας. Η λαϊκή απαίτηση όμως είναι μία. Κανένα σπίτι σε χέρι τραπεζίτη.

Το ξαναλέμε, αυτό το σχέδιο νόμου για τις μικροχρηματοδοτήσεις, δεν δίνει μόνιμη και ουσιαστική διέξοδο για την πλειοψηφία των αυτοαπασχολούμενων και μικροεπαγγελματιών. Στην καλύτερη περίπτωση, ποσά έως 25.000, μπορεί να λειτουργήσουν ως ένα κεφάλαιο επανεκκίνησης ή να βοηθήσουν να μετατεθούν τα χρέη. Στην πράξη δίνετε χώρος στους επιχειρηματικούς ομίλους, να συστήσουν ανώνυμες εταιρείες, που θα παίζουν ρόλο επίσημου τοκογλύφου αναλαμβάνοντας να χορηγούν μικροδάνεια σε απελπισμένους μόνο και μόνο να βρουν διέξοδο τα λιμνάζοντα κεφάλαια τους, να εκμεταλλευτούν τον πόνο, την αγωνία και τα αδιέξοδά τους που εσείς προκαλείτε, να αποκτήσουν οι εταιρείες και με άλλους τρόπους πρόσβασης σε ζεστό χρήμα μέσω ΕΣΠΑ, μέσω του προγράμματος δημοσίων επενδύσεων, το οποίο θα προωθούν στους δικαιούχους μεν αλλά πάντα με το αντίστοιχο ποσοστό κέρδους και μάλιστα εγγυημένα από το κράτος χωρίς καμία χασούρα. Καραμπινάτο, λοιπόν, δώρο προς τις επιχειρήσεις αυτές. Αυτούς, λοιπόν, πάτε να σώσετε. Προσπαθείτε να πείσετε τους αυτοαπασχολούμενους, άνεργους, νέους επιστήμονες στη νέα γενιά, όσων θέλουν να επενδύσουν στο αβέβαιο μέλλον τους, ότι αυτό το μέτρο είναι φιλολαϊκό και δίνει λύση στα αδιέξοδά τους.

Απαγορεύεται, όπως λέτε στο σχέδιο νόμου, η εμπράγματη ασφάλεια από τον δικαιούχο, παρά μόνο εγγύηση ως διευκόλυνση προς τους δικαιούχους. Εγγυήσεις, όμως, μπορεί να είναι και τα ενέχυρα ή και τρίτα πρόσωπα ως εγγυητές. Προφανώς, οι γονείς και τα συγγενικά πρόσωπα, με αυτή την κατάσταση δεν είναι εύκολο να μπουν εγγυητές. Άρα λοιπόν ποιοι είναι οι εγγυητές; Πιθανά, μπορεί να είναι και οι διάφοροι επιτήδειοι, σε ένα ρόλο δεύτερου τοκογλύφου. Σε κάθε περίπτωση, όμως κύριε Υπουργέ, Κυβέρνηση βάζετε τους εργαζόμενους σε πολύ μεγάλους μπελάδες. Το κεφάλαιο, όμως, θα βρει τον τρόπο να τα πάρει διπλά και τρίδιπλα αλυσοδένοντας πολλαπλά τους αυτοαπασχολούμενους επαγγελματίες ανέργους και νέους.

 Να σας θυμίσω, επειδή μιλήσατε για το ρόλο της Τράπεζας της Ελλάδος για την άσκηση ελέγχου για το μαύρο χρήμα, ότι με αντίστοιχο τρόπο νομιμοποιήσατε όλοι σας, μέσα από αλλεπάλληλα νομοθετήματα, τα φρουτάκια και τα τυχερά παιχνίδια στο όνομα πάταξης του παράνομου τζόγου. Κάνατε, δηλαδή, το νόμιμο τζόγο. Την παράνομη κλοπή, δηλαδή την κάνατε νόμιμη.

Είναι κατανοητό, φυσικά, ότι οι διατάξεις του σχεδίου νόμου, δεν έρχονται να δώσουν διέξοδο στα συσσωρευμένα προβλήματα των αυτοαπασχολουμένων. Οι όποιες έξυπνες και εφικτές προτάσεις σας είναι από τη σκοπιά διόρθωσης της εφαρμοζόμενης αντιλαϊκής πολιτικής. Χαρακτηριστικά είναι τα εκάστοτε προγράμματα, νεανικής και γυναικείας επιχειρηματικότητας τα οποία περισσότερο λειτούργησαν σαν βαλβίδα άμβλυνσης της ανεργίας, παρά στη δήθεν τόνωση της επιχειρηματικότητας.

Η πλειοψηφία των αυτοαπασχολούμενων εμπόρων, βιοτεχνών, επιστημόνων, τεχνικών στη χώρα μας, δεν έχει τίποτα ουσιαστικό να περιμένει ως βελτίωση της θέσης τους από τις εφαρμοζόμενες πολιτικές διαχείρισης τόσο με το κράτος όσο και σε ενωσιακό επίπεδο. Ακόμα περισσότερο τώρα, με τη νέα κρίση προ των πυλών, με τις αντιθέσεις να οξύνονται ακόμα περισσότερο, ιδιαίτερα σε κλάδους και τομείς όπως ο τουρισμός. Γι’ αυτό και τρέχετε να τους ενισχύσετε με πακτωλό δισεκατομμυρίων ευρώ, με το ταμείο ανάκαμψης, μέσα από δάνεια και επιχορηγήσεις με προκλητικά προνόμια.

Γι’ αυτό αρνείστε πεισματικά να πάρετε μέτρα με βάση τις προτάσεις που σας έχουμε καταθέσει ως Κομμουνιστικό Κόμμα Ελλάδας, που περιορίζουν τα προβλήματα και διαμορφώνουν κάποιες προϋποθέσεις επιβίωσης των αυτοαπασχολουμένων ιδιαίτερα στον τουρισμό, το εμπόριο, για το αμέσως επόμενο διάστημα. Γι’ αυτό δεν πρόκειται να λυθούν ούτε στη δευτέρα παρουσία με εσάς και το κεφάλαιο στην εξουσία, απλά στοιχειώδη όπως αυτά που σας λέμε, η επανένταξή τους στο αφορολόγητο όριο των 12.000 ευρώ και προσαυξημένο κατά 3.000 ευρώ ανά παιδί.

 Η διαγραφή τμήματος των χρεών προς τράπεζες και εφορίες, η απαλλαγή των αυτοαπασχολούμενων από την καταβολή εισφορών ατομικής ασφάλισης για όλο το διάστημα όσο ισχύουν τα μέτρα και η κρίση, για κατάργηση του τέλους επιτηδεύματος της καταβολής του ΕΝΦΙΑ και της προκαταβολής φόρου. Τίποτα από όλα αυτά; Το ποτάμι, λοιπόν, της καπιταλιστικής εξέλιξης αντικειμενικά, δεν μπορεί να γυρίσει πίσω στις παλιές καλές μέρες χαμηλότερης κεφαλαιακής συγκέντρωσης και εν μέρει προστασίας της μικροιδιοκτησίας στις οποίες μπορούσε να εξασφαλιστεί ένα σχετικά ικανοποιητικό εισόδημα.

 Η τάση συγκέντρωσης και συγκεντροποίησης του κεφαλαίου, είναι νομοτελειακή τάση του καπιταλιστικού τρόπου παραγωγής. Τα πλεονεκτήματα της μεγάλης επιχειρηματικής μονάδας έναντι της μικρής ιδιοκτησίας, ειδικά αυτής που δεν εκμεταλλεύεται ξένη μισθωτή εργασία είναι συντριπτικά. Η ανάπτυξη της παραγωγής εξάλλου σε μεγάλη κλίμακα στο έδαφος της χρησιμοποίησης της πιο σύγχρονης τεχνικής και των επιστημονικών ανακαλύψεων, της διεύρυνσης του καταμερισμού εργασίας και της χρησιμοποίησης, της πλατιάς χρησιμοποίησης της μισθωτής εργασίας, επιτρέπει την πολύ γρήγορη ανάπτυξη της παραγωγικότητας, αλλά, στις συνθήκες του καπιταλισμού σήμερα ωφελημένοι από την αύξηση του μεγέθους της παραγωγής, είναι φυσικά οι επιχειρηματικοί όμιλοι που ιδιοποιούνται την παραγόμενη υπεραξία.

Η Ευρωπαϊκή Ένωση λοιπόν δεν στήθηκε, κυρίες και κύριοι, για τη σωτηρία των αυτοαπασχολούμενων, των εργατών, αλλά, για τα ευρωπαϊκά μονοπώλια έναντι των άλλων ανταγωνιστών τους Αμερικανών, Κινέζων, Ινδία, Ιαπωνία και Ρωσία. Μισθωτοί και αυτοαπασχολούμενοι, δεν μπορούν να ακουμπούν το μέλλον τους στη μία ή στην άλλη ιμπεριαλιστική ένωση μονοπωλίων. Τις συμμαχίες τους, οφείλουν να τις αναζητούν και θα βρουν το δρόμο στις αντίστοιχες κοινωνικές ταξικές δυνάμεις, ενάντια στα εγχώρια και ξένα μονοπώλια.

 Πραγματικά η εναλλακτική οργάνωση της οικονομίας και της κοινωνίας, είναι η κοινωνικοποίηση των μέσων παραγωγής, ώστε με κεντρικό επιστημονικό σχεδιασμό, να οργανωθεί η παραγωγή και κατανομή με κίνητρο την ικανοποίηση των διευρυνόμενων λαϊκών αναγκών, κατανέμοντας ανάλογα όλο το εργατικό δυναμικό. Οι μεγαλοστομίες που συχνά ακούγονται περί ενιαίου επιχειρηματικού κόσμου για μια ακόμα φορά διαψεύστηκαν. Επιβεβαιώθηκε, ότι οι αυτοαπασχολούμενοι πλήρωσαν κι αυτοί ακριβά στο πλευρό της εργατικής τάξης και της μικρομεσαίας αγροτιάς. Το μάρμαρο της καπιταλιστικής κρίσης σε αντίθεση με την ανάκαμψη και τη θωράκιση της ανταγωνιστικότητας του μεγάλου κεφαλαίου και των μονοπωλίων. Αυτό δεν θα επιτρέψουμε να επαναληφθεί.

 Ευχαριστώ κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καλαφάτης Σταύρος, Καλογιάννης Σταύρος, Χατζηδάκης Διονύσιος, Καρασμάνης Γεώργιος, Κατσαφάδος Κωνσταντίνος, Χιονίδης Σάββας, Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Πλεύρης Αθανάσιος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Στολτίδης Λεωνίδας, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας – Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσουμε από την αναφορά του Υφυπουργού στην εποπτεία των Οργανισμών μικροπιστώσεων, από την Τράπεζα της Ελλάδος, χωρίς κόστος. Παρά το ότι θα της προξενήσουν μεγάλα έξοδα, ανήκει σε ξένους μετόχους και όχι στο ελληνικό δημόσιο. Ενώ, δεν μας έχει συνηθίσει σε τέτοιου είδους γενναιοδωρίες.

Εν προκειμένω, εάν η Τράπεζα της Ελλάδας είχε τις ικανότητες σωστής εποπτείας, που αναφέρθηκαν, δεν θα είχαν βυθιστεί σε τόσο μεγάλα προβλήματα οι τράπεζες. Άλυτα, μέχρι σήμερα. Τα προβλήματα αυτά δεν πρόκειται να επιλυθούν με το σχέδιο ΗΡΑΚΛΗΣ. Στην καλύτερη περίπτωση, τα «κόκκινα» δάνεια των τραπεζών θα μειωθούν στο 20%, από 40% μέχρι πρόσφατα, όταν, στις υπόλοιπες χώρες της Ευρωπαϊκής Ένωσης, ήταν κάτω από 5%. Επίσης, έχουν αρχίσει να αυξάνονται ξανά, μετά το κλείδωμα της οικονομίας μας.

Δεν πρόκειται να επιλυθούν ούτε με το hive down, το οποίο δρομολογείται, αποτελώντας ακόμη ένα στάδιο της ληστείας των Ελλήνων. Αυτό είναι απλά η μεταφορά του πλέον πολύτιμου και σημαντικού μέρους μιας τράπεζας σε μία θυγατρική της, που αμέσως μετά μπορεί να πουληθεί. Η «κακή» τράπεζα, που παραμένει στο Χρηματιστήριο, με τα «κόκκινα» δάνεια και με τον αναβαλλόμενο φόρο, δεν θα είναι βιώσιμη. Επίσης, δεν θα μπορεί να δανείσει την πραγματική οικονομία.

Η μοναδική λύση για τις τράπεζες είναι η επιστροφή της χώρας σε πορεία ανάπτυξης, η αύξηση των εισοδημάτων των Ελλήνων και η άνοδος των τιμών των περιουσιακών τους στοιχείων. Κάτι που, όμως, απαιτεί τη στήριξη του χρηματοπιστωτικού κλάδου, για να διενεργηθούν παραγωγικές επενδύσεις, -κάτι που δεν υπάρχει.

Με δεδομένο το ότι η Ελλάδα έχει βυθιστεί σε αποπληθωρισμό -1,1%, το Μάιο, σύμφωνα με την ΕΛΣΤΑΤ, τα αποτελέσματα του οποίου είναι η έμμεση άνοδος των χρεών και των επιτοκίων. Και αφού το πραγματικό επιτόκιο είναι το ονομαστικό συν τον αποπληθωρισμό, κάτι που ισχύει, επίσης, και για το δανεισμό του δημοσίου, οι προοπτικές για τα παραπάνω είναι ανύπαρκτες.

Τονίζουμε ξανά πως δεν καταλαβαίνουμε από πού αντλεί την αισιοδοξία της η Κυβέρνηση, αφού δεν δικαιολογείται από κανέναν οικονομικό δείκτη. Ούτε, φυσικά, από την ύφεση που προβλέπεται από τα δίδυμα ελλείμματα και από την εξέλιξη του δημοσίου, καθώς επίσης και του «κόκκινου» ιδιωτικού χρέους.

Μια ερώτηση που μας δημιουργήθηκε, μετά την αναφορά του Υφυπουργού στους Οργανισμούς μικροπιστώσεων που θα παρέχουν συμβουλευτικές υπηρεσίες στους οφειλέτες τους, είναι αν θα τις χρεώνουν. Κάτι, που εάν θα συμβεί, παραπέμπει στην ισλαμική τραπεζική, όπου, αντί των τόκων που απαγορεύονται, χρεώνονται οι υπηρεσίες.

 Απάντηση, πάντως, δεν πήραμε ούτε για το θέμα του ΤΕΙΡΕΣΙΑ, ούτε για τη μόχλευση των κεφαλαίων τους, όπου αποσύρθηκε το όριο του πολλαπλασιασμού από τη διαβούλευση.

Δεν πήραμε απάντηση ούτε για το ότι αποσύρθηκε η απαγόρευση να εκδίδουν οι εταιρείες αυτές ομόλογα, να χορηγούν πιστώσεις που εξαρτώνται από την αγοραπωλησία των μετοχών τους, να προσελκύουν από το κοινό καταθέσεις και να παρέχουν υπηρεσίες μεταφοράς χρημάτων. Οπότε, λογικά, θα τους επιτρέπεται.

Κλείνοντας την εισαγωγή μας, οφείλουμε να αναφέρουμε πως το νομοσχέδιο εισήλθε για πρώτη φορά στη διαβούλευση τον Ιανουάριο του 2019 επί ΣΥΡΙΖΑ, όπου μετά από τότε, καθώς επίσης και μετά τη δεύτερη διαβούλευση επί Νέας Δημοκρατίας, έχει ελαφρύνει πάρα πολύ, έχει μειωθεί. Η έκδοση του ΣΥΡΙΖΑ ήταν κατά την άποψή μας καλύτερη, όσον αφορά κάποια στοιχεία της, όπως τον περιορισμό της μόχλευσης, αν και είχε τις ίδιες, λίγες κατηγορίες δανείων, ενώ δεν συμπεριελάμβανε το P2P Lending, που θεωρούμε απαραίτητο. Δεν δημιουργούσε πάντως ένα μικρό παράλληλο τραπεζικό σύστημα, ειδικά αφού απαγόρευε τη λήψη καταθέσεων ενώ δεν έβαζε ούτε αυτή όριο στα επιτόκια που ασφαλώς πρέπει να υπάρχει.

Όσον αφορά επί των άρθρων, στο άρθρο 2, είναι απαράδεκτα περιοριστικοί οι όροι που υπάρχουν, πρώτον, ως προς το είδος, όπως για παράδειγμα η αποπληρωμή σε 1 έως 10 χρόνια και δεύτερον, ως προς τους δικαιούχους, τις ευάλωτες μικρές οντότητες, όπως θα αναφερθούμε μεταξύ άλλων στα άρθρα 15 και 17.

Άρθρο 3, από τις μικροπιστώσεις αποκλείονται οι τράπεζες και οι εταιρείες λίζινγκ, όμως ενώ στο αρχικό στάδιο της διαβούλευσης απαγορευόταν η λήψη καταθέσεων, όπως και η μεταφορά χρημάτων στο άρθρο 21, αποσύρθηκε. Σημαίνει ότι αυτό επιτρέπεται; Περιμένουμε να διευκρινιστεί. Όχι, λέτε. Εάν πάντως επιτρέπονται οι οργανισμοί αυτοί μετατρέπονται σε παρατράπεζες, οπότε θα εισέλθουμε σε ένα μεγάλο θέμα συζήτησης όσον αφορά την ασφάλεια των καταθέσεων, ειδικά εάν δεν υπάρχουν όρια στις χρηματοδοτήσεις και στη μεταφορά χρημάτων με αποτέλεσμα την εκροή κεφαλαίων από τη χώρα, τις παράνομες συναλλαγές, το ξέπλυμα χρήματος, τη χρήση τους εναλλακτικά ή σε συνδυασμό με συστήματα … από μετανάστες, όπου αντί να παρουσιάζεται σαν πληρωμή από το εξωτερικό δίνεται ως δάνειο κ.λπ.

Σε κάθε περίπτωση είναι θετικό το ότι αφορά μόνο ιδρύματα με έδρα την Ελλάδα. Τι εννοεί όμως με τα υποκαταστήματα στην Ευρωπαϊκή Ένωση; Για παράδειγμα, μπορεί κάποιος να ιδρύσει έναν τέτοιο οργανισμό στην Ελλάδα και να τον λειτουργεί από την Κύπρο; Από την άλλη πλευρά, γιατί δεν περιλαμβάνονται ιδρύματα μικροπιστώσεων της Ευρωπαϊκής Ένωσης, αφού είναι λογικό πως έχουν εμπειρία; Δεν ισχύουν εδώ τα περί ενιαίας αγοράς ή μήπως δεν είναι επιθυμητός ο ανταγωνισμός σε περιπτώσεις ιδρυμάτων τύπου P2P Lending; Γιατί να μη συμμετέχουν οι τράπεζες της Ευρωπαϊκής Ένωσης; Μήπως επειδή έχουν μεγαλύτερο περιθώριο χρηματοδοτήσεων;

Άρθρο 4, αναφέρεται ως αρμόδια αρχή αποκλειστικά η Τράπεζα της Ελλάδος, μία οντότητα, δηλαδή, που υπάγεται στην Ευρωπαϊκή Κεντρική Τράπεζα, χωρίς να υπάρχει κάποιος ελληνικός δημόσιος φορέας ειδικά όσον αφορά την προστασία των καταναλωτών. Η αναφορά στο προσχέδιο στη Γενική Γραμματεία Εμπορίου και Προστασίας του Καταναλωτή του Υπουργείου Οικονομικών και Ανάπτυξης αποσύρθηκε, γιατί; Δεν υπάρχει ανάγκη προστασίας του καταναλωτή και εμπλοκής του τραπεζικού μεσολαβητή; Εκτός αυτού δεν διευκρινίζεται εδώ ούτε το πλαίσιο εποπτείας της Τράπεζας της Ελλάδας ούτε επακριβώς οι προδιαγραφές που θα αδειοδοτούνται αυτά τα ιδρύματα, ούτε οι πρακτικές δανειοδότησης παρά το ότι γίνεται αναφορά στον Ευρωπαϊκό Κώδικα. Θεωρούμε όμως, πως απαιτείται με δεδομένη την απελευθέρωση του ορίου δανειοδοτήσεων σε σχέση με τα ίδια κεφάλαια, έτσι ώστε να λειτουργεί σωστά το σύνολο της οικονομίας και της κοινωνίας μας.

Τέλος, όπως ήδη αναφέραμε, έχει διαγραφεί στο τελικό κείμενο η αρχική υποχρέωση να καταβάλουν ένα ποσόν στην Τράπεζα της Ελλάδας για εποπτεία. Ποιος όμως θα καλύπτει το κόστος της Τράπεζας της Ελλάδας; Έχει υπολογισθεί το κόστος ποσό θα είναι ή έστω μέχρι ποιο ποσόν μπορεί να αντέξει η Τράπεζα της Ελλάδας;

Άρθρο 5. Κατά την άποψή μας, δεν καθορίζονται οι παράμετροι της αδειοδότησης, επαρκώς. Όσον αφορά τις συνεταιριστικές τράπεζες, αν και προτάθηκε να συμπεριληφθούν κατά τη διαβούλευση, έχουν αποκλειστεί. Γιατί αλήθεια; Εκτός αυτού, αποκλείονται οι δομές κοινωνικής και αλληλέγγυας οικονομίας, οι οποίες θα μπορούσαν να παρέχουν μικροπιστώσεις, ακόμη και με ένα εναλλακτικό νόμισμα, μέσα σε μία συγκεκριμένη κοινότητα.

Άρθρο 6. Στην παράγραφο 4, οι 10 ημέρες είναι ένα εξαιρετικά μικρό χρονικό διάστημα, για να καλύψουν οι αιτούντες τα κενά στην αίτησή τους.

Άρθρο 7. Το ποσόν αυξήθηκε σε σχέση με το αρχικό κείμενο, όπου ήταν 250.000 ευρώ, ενώ απελευθερώθηκε το όριο. Με τον τρόπο αυτό, περιορίζεται η δυνατότητα σύστασης, αφού είναι λιγότεροι αυτοί που έχουν τη δυνατότητα να συγκεντρώσουν το κεφάλαιο, ειδικά, επειδή απαιτείται να είναι σε μετρητά, οπότε θα υπάρξει υπερσυγκέντρωση στην αγορά, συγκέντρωση, ίσως, απλή.

Από την άλλη πλευρά, απελευθερώνεται το όριο χρηματοδότησης- το βασικότερο δηλαδή -επειδή μπορεί να οδηγήσει σε μόχλευση και επιβάρυνση του συνόλου, ειδικά σε περιπτώσεις που λαμβάνονται καταθέσεις. Επομένως, υπάρχει κίνδυνος να δημιουργηθούν ιδρύματα too big to fail, πολύ μεγάλα για να χρεοκοπήσουν, ενώ, με μικρότερα ιδρύματα ή με P2P lending, εξασφαλίζεται η διασπορά κινδύνου για το σύνολο της οικονομίας.

Επειδή, τώρα, δεν διευκρινίζεται, εάν θα μπορούν τα ιδρύματα αυτά να λαμβάνουν καταθέσεις, ούτε εάν θα τις εγγυώνται, η ενδεχόμενη απώλεια καταθέσεων, θα δημιουργούσε μεγάλη αναστάτωση στην αγορά, όπως οι πυραμίδες, οι γνωστές πυραμίδες της Αλβανίας. Θα είχαν τη δυνατότητα, για παράδειγμα, αυτά τα ιδρύματα, να παρέχουν μεγάλα επιτόκια καταθέσεων, για να συγκεντρώσουν πολλές καταθέσεις, τις οποίες θα δάνειζαν με υψηλά επιτόκια, αδιαφορώντας για τη δυνατότητα είσπραξής τους, με στόχο τη μεγέθυνση. Εκτός αυτού, για τον ίδιο λόγο, των υπερκερδών, θα μπορούσαν να προσελκύσουν πολλούς μετόχους, οπότε θα δημιουργούνταν ξανά πυραμίδα.

Περαιτέρω, η περίπτωση χρεοκοπίας τέτοιου είδους πυραμίδων, οδηγεί συνήθως σε έναν μεγάλο αριθμό ζημιωθέντων, οι οποίοι πλημμυρίζουν τους δρόμους και διαμαρτύρονται, με εξελίξεις ντόμινο για ολόκληρη την κοινωνία, με την πτώση της εμπιστοσύνης στο θεσμό, ακόμη και γενικότερα, στο τραπεζικό σύστημα, με κίνδυνο πρόκλησης bank runs. Οφείλει, λοιπόν, να προσεχθεί ιδιαίτερα το θέμα. Είναι πάρα πολύ επικίνδυνο.

Στο άρθρο 8, οι προϋποθέσεις που περιγράφονται, είναι ανάλογες με αυτές για τις τράπεζες. Οπότε, θα είναι μια καλή ευκαιρία δραστηριοποίησης διαφόρων συμβούλων επιχειρήσεων, αετονύχηδων ή μη. Ειδικά όσον αφορά τις άδειες, ο πήχης θα τεθεί μάλλον χαμηλότερα, επειδή τα συγκεκριμένα ιδρύματα δεν είναι, θεσμικά, τράπεζες, οπότε, προφανώς, δεν θα υπόκεινται στις ίδιες απαιτήσεις, όσον αφορά την κεφαλαιακή τους επάρκεια. Το γεγονός αυτό, θα είχε ως αποτέλεσμα, τη δημιουργία σημαντικών ρίσκων, κυρίως, επειδή δεν υπάρχει περιορισμός στη μόχλευση, ενώ δεν προδιαγράφεται μία πρακτική για την αξιολόγηση του πιστωτικού κινδύνου.

Εν προκειμένω, η αναφορά στο Διεθνές Πρότυπο Χρηματοοικονομικής Αναφοράς, στο ΔΠΧΑ 9, για την αποτίμηση των απαιτήσεων, επισημάνθηκε στη διαβούλευση και δυστυχώς, αγνοήθηκε. Λογικά, όμως, αυτό το πρότυπο θα κληθούν να εφαρμόσουν οι ορκωτοί λογιστές. Εάν, βέβαια, συμβεί κάτι τέτοιο, θα είναι αρκετά περιοριστική η διαχείριση των δανείων, ειδικά όσον αφορά τις καθυστερήσεις άνω των 90 ημερών. Ένα ενδεχόμενο που ίσως αντίκειται στο πνεύμα του θεσμού.

Στην περίπτωση, όμως, της μη εφαρμογής του ΔΠΧΑ 9 ή άλλου προτύπου, το θέμα του πιστωτικού κινδύνου και της διαχείρισής του, θα εκφυλιστεί σε μία έκθεση ιδεών. Ενώ λόγω της ύπαρξης μεγάλου αριθμού κόκκινων οφειλετών, που θα μπορούσαν να είναι δυνητικοί πελάτες - σημειώνοντας πως ακούγεται, ήδη, ότι κάποιες εισπρακτικές έχουν ενδιαφερθεί για την ίδρυση τέτοιου είδους οργανισμών - οι οφειλέτες αυτοί θα μπορούσαν να προβούν σε αναχρηματοδότηση των οφειλών τους απέναντι στις τράπεζες, με χειρότερες συνθήκες επιτοκίων.

Πρόκειται λοιπόν, για έναν ακόμη κίνδυνο που πρέπει να προβλεφθεί.

Κλείνοντας με το άρθρο 9. Εδώ αναφέρονται εύλογες αιτίες ανάκλησης της άδειας, μεταξύ των οποίων η παραχώρηση του ελέγχου από την τράπεζα της Ελλάδος. Δεν περιγράφεται όμως κάπου το πλαίσιο του ελέγχου, αφού λογικά δεν θα ισχύουν οι ίδιοι κανόνες με τις τράπεζες. Εν προκειμένω, η ασάφεια είναι πολύ μεγάλη. Οπότε, μπορεί να υπάρξει ανάλογη ασάφεια όσον αφορά τον έλεγχο και τη διακριτική ευχέρεια της τράπεζας της Ελλάδος, να ανακαλεί την άδεια αυτών των εταιρειών. Δημιουργείται λοιπόν, η απορία σχετικά με το ποιοι επιχειρηματίες θα επέλεγαν να δραστηριοποιηθούν κάτω από αυτές τις συνθήκες, τουλάχιστον έως ότου η τράπεζα της Ελλάδος διευκρινίσει τα παραπάνω. Το ίδιο ισχύει και για εμάς, αφού δεν θα συμφωνούσαμε ποτέ στο να δοθεί μια εν λευκώ άδεια στην τράπεζα της Ελλάδος, να διαμορφώσει τις πιστωτικές συνθήκες στην οικονομία μας, με κίνδυνο να κληθεί ξανά το δημόσιο - όλοι εμείς δηλαδή - να καταβάλει αποζημιώσεις, να προβεί σε νέες ανακεφαλαιοποιήσεις και ούτω καθεξής. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον κ. Βιλιάρδο. Το λόγο έχει, ο Ειδικός Αγορητής του ΜέΡΑ25, ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε. Κύριοι Υπουργοί, νομίζω, ότι αν κάτι είναι πρωτοφανές σε αυτό το νομοσχέδιο, δεν είναι η συναίνεση στην ακρόαση των φορέων, αλλά πόσα αδιανόητα πράγματα ήρθαν στην επιφάνεια σε αυτή την ακρόαση.

Αυτό το νομοσχέδιο, είναι ένα κόλπο γκρόσο της κυβέρνησής σας κύριε Υπουργέ, καλυμμένο με το μανδύα της αθωότητας. Παίρνετε ένα θεσμό, την μικροχρηματοδότηση, που αποσκοπεί στην επίλυση κοινωνικών προβλημάτων και το κάνετε εργαλείο αισχροκέρδειας και εκμετάλλευσης ευάλωτων πολιτών. Με το νομοσχέδιο σας, η μικροχρηματοδότηση από την βραβευμένη τράπεζα των φτωχών στο Μπαγκλαντές, μετατρέπεται σε εργαλείο ξεπλύματος χρήματος και ακόμη χειρότερα, σε ένα δούρειο ίππο μαφιών.

Στο άρθρο 8. Η τράπεζα της Ελλάδας θα συλλέγει διάφορα δικαιολογητικά και στοιχεία για την αξιολόγηση της αξιοπιστίας των μετόχων, των δύο αυτών εκπροσώπων. Στο άρθρο 8, απαγορεύετε στην τράπεζα της Ελλάδος να τα αξιολογεί. Απλά, τα συλλέγει. Γιατί δεν βάζετε αυτή τη λέξη κύριε Υπουργέ; Γιατί σας ξέφυγε η λέξη αξιολόγηση; Γιατί απαγορεύετε από τη τράπεζα της Ελλάδος να αξιολογεί τα στοιχεία που θα μαζεύει ακόμα και για το ελάχιστο των δυο εκπροσώπων; Λείπει δε, ολόκληρο το άρθρο που θα επέτρεπε στην τράπεζα της Ελλάδος να αξιολογεί και την αλλαγή μετοχικής σύνθεσης. Ακόμα κι όταν αυτή είναι μεγαλύτερη του 10% των μετοχών. Αφού λοιπόν βάζετε ιδιοκτήτες εταιρειών, ενεχυροδανειστήρια, ηλεκτρονικού στοιχήματος και ότι άλλο μπορεί να φανταστεί ο καθένας μέσα σε αυτήν την αίθουσα, να δίνουν καταναλωτικά δάνεια σε νοικοκυριά και μικρές επιχειρήσεις, - κυρίως καταναλωτικά δάνεια σε νοικοκυριά - δεν αναφέρετε πουθενά την αρμοδιότητα της Γενικής Γραμματείας Καταναλωτών, όσον αφορά τον έλεγχο αυτών των διαδικασιών. Θεωρείτε, ότι είναι αυτονόητο, όταν έχει αποδειχθεί, ότι οπουδήποτε δεν γίνεται σαφής αναφορά, υπάρχει αδυναμία δράσης της Γενικής Γραμματείας. Ποιος θα ελέγξει λοιπόν τις καταχρηστικές διατάξεις;

Δεν αναφέρεται καν στις περιπτώσεις πιστώσεων σε φυσικά πρόσωπα με ιδιότητα καταναλωτή, ότι πρέπει να ισχύουν οι διατάξεις της ζ΄ έναρξη 99΄ του 2010, της ΚΥΑ, δηλαδή, που ενσωμάτωσε την Οδηγία για την καταναλωτική πίστη. Αφήνεται ανεξέλεγκτο το τελικό επιτόκιο, όταν η διεθνής εμπειρία μιλάει για συνεχείς υπερχρεώσεις, μέσα από αυτό το εργαλείο. Δίνεται στην τράπεζα της Ελλάδος, αρμοδιότητα να ελέγχει τις εταιρείες και να αφαιρεί και την άδειά τους, χωρίς να δίνεται κανένα εργαλείο ελέγχου. Πως θα αφαιρέσει την άδεια; Στο πλαίσιο ποιων ελέγχων και αξιολογήσεων που δεν της επιτρέπεται να κάνει; Είναι πραγματικά ένα κόλπο γκρόσο, ένας δούρειος ίππος, για την είσοδο μαφιών κάθε είδους στη χώρα μας και τη φτωχοποίηση των κοινωνικά ευάλωτων.

Όπως είπε η κυρία Παπαγιαννίδη από την τράπεζα της Ελλάδος, δημόσια, στην ακρόαση φορέων, επι λέξει, δεν θα έχουμε καμία εικόνα από πού προέρχονται τα χρήματα των εταιρειών, επι λέξει, καμία εικόνα ποιοι κρύβονται από πίσω, καμία αξιολόγηση των μετόχων, επι λέξει, είσοδο ύποπτων στοιχείων στην αγορά, επι λέξει, που δεν θα μπορέσουμε να αντιστρέψουμε. Τι σημαίνουν όλα αυτά, που προφανώς δεν μπορούσε να πει η ίδια, αλλά φαντάζομαι, εννοεί; Είναι ένας δούρειος ίππος για την είσοδο μαφιών, κύριε Υφυπουργέ. Ύποπτα στοιχεία θα ελέγχουν μέσω χρέους λόγω ανεξέλεγκτων χρεώσεων, ευάλωτους πολίτες. Αυτή είναι η επιτομή του νομοσχεδίου σας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Κυρίες και κύριοι βουλευτές, ήθελα να πάρω το λόγο, για μία τροπολογία που θα παρουσιαστεί αύριο, που συνδέεται με τις πιστώσεις και γενικά με το πιστωτικό σύστημα. Η τροπολογία θα αφορά κάποιες συμπληρωματικές διατάξεις για τις επιταγές κυρίως του τουριστικού κλάδου και των εποχικών επιχειρήσεων, των επιχειρήσεων δηλαδή που συνδέονται με τον τουρισμό και είναι στην ουσία εποχικές, όπου θα δώσουμε τη δυνατότητα, για την περίοδο, κατά κύριο λόγο, από 1η Ιουλίου μέχρι 15 Ιουλίου, σε αυτές τις επιχειρήσεις που συνεχίζουν να πλήττονται, να πάρουν μία αναστολή της εγγραφής στον Τειρεσία, αν δεν καταφέρουν να πληρώσουν τις επιταγές αυτές, κατά 75 μέρες. Ο τρόπος που ορίζουμε τις τουριστικές είναι με βάση τους ΚΑΔ. Υπήρχε και η προηγούμενη ρύθμιση την οποία ψήφισε το Σώμα. Ο τρόπος που ορίζουμε τις εποχικές και αυτό έχει ένα ενδιαφέρον, είναι και ένα θέμα που συζητήσαμε με την κυρία Ιατρίδη, που το έθεσε έντονα, είναι αυτές που έχουν το 50% τουλάχιστον του τζίρου τους, την περίοδο Ιουλίου, Αυγούστου και Σεπτεμβρίου. Αυτές οι επιχειρήσεις στον τριτογενή τομέα είναι πράγματι επιχειρήσεις που είναι βέβαιο ότι συνδέονται με τον τουρισμό, δεν υπάρχει άλλος τρόπος για να έχει το 50% του τζίρου στο τριτογενή τομέα, αν δεν συνδέσεις με τον τουρισμό και είναι βέβαιο, ότι πλήττονται και θα συνεχίσουν να πλήττονται τουλάχιστον μέχρι τις αρχές Ιουλίου.

Επίσης στη διάταξη αυτή θα περιλαμβάνεται και μία πρόνοια για τους παραλήπτες των επιταγών, τους λεγόμενους κομιστές, έτσι ώστε και οι δικές τους επιταγές, για την ίδια περίοδο, αν είναι αξιόλογο κομμάτι του μέσου μηνιαίου τζίρου τους του προηγούμενου έτους, να έχουν την ανάλογη αντιμετώπιση.

Εδώ δεν έχουμε επιταγές που αναστέλλονται συνολικά, αναστέλλεται μόνο η εγγραφή στον ΤΕΙΡΕΣΙΑ. Αν τα χρήματα υπάρχουν στην τράπεζα οι επιταγές πληρώνονται κανονικά. Ο βασικός λόγος που κάνουμε αυτή την παρέμβαση, που νομίζω ότι θα ανακουφίσει τον επιχειρηματικό κόσμο, κυρίως των νησιωτικών περιοχών και των άλλων τουριστικών περιοχών, είναι ότι η εγγραφή στον ΤΕΙΡΕΣΙΑ δημιουργεί πολύ μεγάλα προσκόμματα στη δανειοδότηση. Ο σκοπός είναι να πάρουν δανειοδότηση, για να μπορέσουν να πληρώσουν τις επιταγές. Αν έχουν τη δυνατότητα να πάρουν αυτή τη δανειοδότηση, τους δίνουμε το κρίσιμο χρονικό διάστημα να προλάβουν να κάνουν τις σχετικές συζητήσεις με τις τράπεζες. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Περιμένουμε, συνεπώς, κύριε Υπουργέ την κατάθεση της τροπολογίας.

Το λόγο έχει ο κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Θα ήθελα να κάνω ορισμένες γενικές παρατηρήσεις πριν μπω και στα πιο συγκεκριμένα θέματα, τα οποία έθιξαν οι Εισηγητές και οι βουλευτές.

Αυτό που παρατηρήθηκε σήμερα το πρωί, με τη συμμετοχή στη διαβούλευση των κοινωνικών φορέων ήταν, όπως είπαν νομίζω ορισμένοι, ότι ήταν η πρώτη φορά που εμφανίζεται μια τέτοια, θα έλεγα, αισιόδοξη κατάσταση και σύγκλιση γύρω από ένα νομοσχέδιο, πράγμα που αποδεικνύει αφενός μεν, ότι έρχεται να καλύψει μια μεγάλη ανάγκη, αφετέρου ότι είναι εξαιρετικά επίκαιρο.

Ένα θέμα που θα πρέπει να διευκρινιστεί είναι ότι το νομοσχέδιο και το πλαίσιο το οποίο προτείνει η Κυβέρνηση διακρίνει τους φορείς των μικροπιστώσεων από τις τράπεζες, γιατί ξέρουμε πολύ καλά ότι υπάρχουν τρεις βασικοί λόγοι που διαφοροποιούν αυτά τα δύο ιδρύματα. Λόγοι οικονομικοί λόγοι, λόγοι που αφορούν τους κινδύνους, τους οποίους διατρέχουν και λόγοι που αφορούν την πηγή χρηματοδότησής τους.

Με άλλα λόγια, το θέμα των μικροπιστώσεων δεν δημιουργεί συστημικούς κινδύνους, αντίστοιχους με αυτούς που μπορεί να δημιουργηθούν, ενδεχομένως, από τη λειτουργία των τραπεζών των πιστωτικών ιδρυμάτων, κύριο χαρακτηριστικό των οποίων είναι η συλλογή καταθέσεων.

Εδώ, κύριε Βιλιάρδε, δεν πρόκειται για συλλογή καταθέσεων, δεν έχουμε πιστωτικά ιδρύματα, δεν έχουμε τράπεζες, έχουμε ιδρύματα μόνον, τα οποία χορηγούν πιστώσεις. Αυτό είναι σημαντικό, γιατί από αυτό θα καθοριστεί και το πλαίσιο, το οποίο θέλει η Εθνική Αντιπροσωπεία να ακολουθηθεί.

Από τη μια μεριά λέμε ότι δεν θα πρέπει να επιβαρύνουμε το πλαίσιο, ώστε να το κάνουμε δύσβατο και δυσχερές για όλους αυτούς τους νέους οργανισμούς, δηλαδή να μην είναι ένα τέτοιο πλαίσιο που εφαρμόζεται για λόγους τελείως διαφορετικούς και στα πιστωτικά ιδρύματα, αλλά από την άλλη μεριά ερχόμαστε να λέμε - εδώ είναι οι αντιφάσεις ορισμένων - ότι υπάρχουν σημαντικές ελλείψεις και θα πρέπει γι’ αυτό το λόγο να υπάρξουν δρακόντειες ρυθμίσεις και ορισμένοι υπονόησαν, ως να θέλει η Κυβέρνηση να αφήσει ενδεχομένως «τρύπες» για να μπουν κάποιοι άλλοι στην αγορά. Τίποτε αναληθέστερο αυτού.

Γι’ αυτό το λόγο, το πρώτο θέμα αφορά τον έλεγχο από την Τράπεζα της Ελλάδος. Και πάλι είπαμε τους λόγους για τους οποίους η Τράπεζα της Ελλάδος κρίθηκε ο καταλληλότερος οργανισμός για να αναλάβει αυτή την ευθύνη. Έχει την προϊστορία, έχει την τεχνογνωσία, έχει την ικανότητα στελεχών, έχει επίσης την εμπειρία, γιατί ελέγχει φορείς της ίδιας υφής, όπως είναι οι χρηματοδοτικές εταιρείες, κυρίως, όμως, όπως είπα και χθες, η Τράπεζα της Ελλάδος είναι το υπεύθυνο όργανο για τον έλεγχο και την καταπολέμηση του ξεπλύματος χρήματος. Αυτός ήταν και ο κυριότερος λόγος, που τη διαλέξαμε.

Με άλλα λόγια και θέλω να δώσω εδώ μια ευθεία απάντηση: Δεν υπάρχει ο ελαχιστότατος κίνδυνος από τη λειτουργία αυτών των Ιδρυμάτων για να δημιουργηθούν προβλήματα ξεπλύματος χρήματος, διότι η Τράπεζα της Ελλάδος έτσι και αλλιώς τα ελέγχει και αυτά. Δεν υπάρχει, δηλαδή, κάποιος διαφορετικός λόγος.

Τώρα αν θέλουμε ή όχι και ποιοι να ελέγχονται και να υπόκεινται σε έλεγχο καταλληλότητας, ακεραιότητας αυτό είναι κάτι, ενδεχομένως, που μπορούμε να το συζητήσουμε.

Είπαμε σύμφωνα με τον Ευρωπαϊκό Κώδικα Δεοντολογίας για τις μικροπιστώσεις, ότι είναι σκόπιμο σε ένα ευέλικτο πλαίσιο για το οποίο όλοι συμφωνούμε ότι θα πρέπει κυρίως να υπάρχει έλεγχος των δύο αυτών προσώπων τα οποία χορηγούν τις μικροπιστώσεις. Δεν προσθέσαμε και τα μέλη του Διοικητικού Συμβουλίου και τα μέλη – αν θέλετε - τους μετόχους, ακριβώς για το λόγο ότι υπάρχει πλήρης κάλυψη για οποιαδήποτε αμφιβολία που μπορεί να προέλθει από το ξέπλυμα χρήματος.

Απλό παράδειγμα: όταν κάποιος δωρητής θέλει να δώσει χρήματα σε ένα ίδρυμα μικροπίστωσης θα τα βάλει σε μια τράπεζα. Αμέσως, δηλαδή, θα υπάρχει πλήρης διαφάνεια και πλήρης έλεγχος.

Αλλά εδώ θέλω να σας ρωτήσω το εξής.

Εάν νομίζετε ότι θέλετε να επιβαρύνουμε με μεγαλύτερες διατάξεις, πιο σοβαρές, πιο δρακόντειες και να υπάρξει σε όλα τα μέλη του Διοικητικού Συμβουλίου και σε όλους τους μετόχους ο έλεγχος αυτός καταλληλότητας θα πρέπει να το πείτε. Εμείς αν θέλετε συζητούμε, αλλά θα πρέπει να ξέρουμε τι διαλέγουμε.

Ένα ευέλικτο πλαίσιο το οποίο διασφαλίζει όμως πλήρως οποιοδήποτε κίνδυνο μπορεί να προέλθει από ξέπλυμα χρήματος ή θέλετε ένα δυσβάσταχτο πλαίσιο ως να ήταν πλαίσιο των τραπεζών το οποίο θα εφαρμοστεί και στις μικροπιστώσεις;

 Αποφασίστε, διαλέξτε και και αν θέλετε το συζητάμε, αλλά θέλω να είμαστε καθαροί επ΄ αυτού.

Το δεύτερο θέμα είναι, ότι δεν θα πρέπει να υπάρχει καμία σύγχυση ως προς τα πιστωτικά ιδρύματα. Δηλαδή, και οι εμπορικές τράπεζες και οι συνεταιρισμοί δίνουν πιστώσεις βεβαίως, αλλά σύμφωνα με το εποπτικό πλαίσιο το οποίο επιβλέπεται από την Τράπεζα της Ελλάδος. Δεν δίνουν ως ιδρύματα μικροπιστώσεων. Δίνουν ως τράπεζες.

Το άλλο θέμα το οποίο συζητήθηκε είναι η επιλογή της εταιρικής μορφής. Γιατί βάλαμε σε αυτήν την πρόταση ανώνυμη εταιρεία;

 Γιατί, κυρίως, το ζήτησε η Τράπεζα της Ελλάδος, επειδή είπε ότι είναι ευχερέστερος ο έλεγχος μέσω της ανωνύμου εταιρείας.

Συζητάμε αν νομίζετε ότι μπορεί να διευρυνθεί αυτό, αλλά σκεφτείτε επίσης,αν πάμε σε άλλες εταιρικές μορφές, αν θα είναι δυνατός οποιοσδήποτε έλεγχος των μετόχων και ποιες δυσκολίες θα επέλθουν.

Αντιλαμβάνεστε, ότι η κυβέρνηση έχει δει με συνέπεια και συνέχεια ακριβώς αυτά τα θέματα, γι αυτό και σας θα εκθέτω σε μια συζήτηση πολύ γόνιμη, όπως είπα και χτες και συνεχίζουμε και σήμερα για τη σύγκλιση των διαφόρων απόψεων. Δηλαδή, αν δεν έχει υπάρξει ανώνυμος εταιρεία ο έλεγχος αυτός τον οποίον υπονοείται θα ήταν πολύ δυσκολότερος.

Θέλω να σας πω, ότι υπήρχε ένα παλιό άρθρο 9 στο παλαιό σχέδιο που αφορούσε τα θέματα της καταλληλότητας, δηλαδή, το λεγόμενο feed and proper. Αυτό το βγάλαμε και εδώ αφήνω ανοιχτό το θέμα και προς συζήτηση.

Ένα άλλο θέμα ενδιαφέρον το οποίο θίξατε αρκετοί εξ υμών είναι για τους δικαιούχους και κυρίως για τους κοινωνικούς φορείς αλληλεγγύης.

Θεωρούμε ότι το νομοσχέδιο τους καλύπτει, εάν όμως υπάρχει πραγματική διάθεση είναι κάτι και αυτό το συζητούμε, γιατί αντιλαμβάνεστε είναι ένα νομοσχέδιο το οποίο προσβλέπει κυρίως, έχει μια σημαντική κοινωνική διάσταση και ακριβώς αυτή προωθούμε πολύ περισσότερο από οποιεσδήποτε διαστάσεις και αν θέλετε και δεν νομίζετε ότι καλύπτεστε, είναι κάτι το οποίο μπορούμε να συζητήσουμε.

Άλλο θέμα αφορά το αρχικό κεφάλαιο, γιατί βάλαμε 400.000 euro;

 Θυμάστε καλά ότι σε προηγούμενα σχέδια υπήρχε η δυνατότητα που προέβλεπε είτε κεφάλαιο 200.000, ειδικά για κάποιον ο οποίος λαμβάνει και χρήματα από προγράμματα όπως το ΕΣΠΑ ή 2.000.000, εάν κάποιος αναλάμβανε και μόνος του να δημιουργήσει, να ιδρύσει μία εταιρεία μικροπιστώσεων.

 Γιατί το κάναμε 400.000;

 Γιατί από τη διαβούλευση προέκυψε, ότι η διαφορά αυτή ήταν πολύ πιο δύστοκη για να επιτρέψει σε αρκετούς να μπουν σε αυτή την αγορά.

 Δεν υπάρχει μια χρυσή τομή εάν θα είναι 400 ή 350, αλλά πιστέψαμε μετά από τις διαβουλεύσεις ότι είναι η καλύτερη επιλογή την οποία μπορούμε να κάνουμε.

Ορισμένοι αναφέρθηκαν στο θέμα του καταναλωτή. Προφανώς και εφαρμόζονται και σε αυτό το νομοσχέδιο όλες οι διατάξεις περί προστασίας των καταναλωτών και είχαμε βάλει άρθρα μέσα που αφορούσαν την Γενική Γραμματεία Καταναλωτή, αλλά αφαιρέθηκαν μετά από συζήτηση που είχαμε με το Υπουργείο Ανάπτυξης για δύο λόγους βασικούς. Πρώτον, γιατί προς τους επιχειρηματίες - πρόκειται για πολύ μικρές οντότητες εδώ- η προστασία τους γίνεται βάσει των γενικών όρων συναλλαγών. Είναι κάτι που είναι δεδομένο. Ως προς τα φυσικά πρόσωπα, οι μικροπιστώσεις δεν είναι καταναλωτικά δάνεια. Όμως είναι καταναλωτές και προστατεύονται σε κάθε περίπτωση από τη νομοθεσία για την καταναλωτική πίστη. Γι’ αυτό, κύριε Βιλιάρδο, οι διατάξεις για την προστασία των καταναλωτών ισχύουν και δεν χρειάζεται να ενταχθούν, γιατί τις θεωρούμε δεδομένες.

Σε θέματα που αφορούν τον Τειρεσία. Βεβαίως και προβλέπεται ρητά η δυνατότητα σύνδεσης με τον Τειρεσία. Για να μπορέσει, δηλαδή, ένα ίδρυμα μικροπίστωσης να δει εάν ο αιτών και σε ποια κατάσταση βρίσκεται στον Τειρεσία. Αυτό, όμως, δίνει μεγαλύτερη ευελιξία για κάποιον που μπορεί να δει την κατάσταση του αιτούντος και ενδεχομένως να θεωρήσει ότι είναι κατάλληλος, παρά το γεγονός ότι βρίσκεται στον Τειρεσία για οποιοδήποτε λόγο, να έχει βιώσιμα στοιχεία, ώστε να του χορηγηθεί η δυνατότητα χρηματοδότησης.

Θα έρθω σε δύο τελικά σημεία, τα οποία αφορούν τις παρατηρήσεις που έκαναν οι βουλευτές σχετικά με τις εγγυήσεις. Θεωρούμε και πάλι ότι είναι σαφές ότι δεν μπορούν να απαιτηθούν εμπράγματες εγγυήσεις. Μπορεί, όμως να απαιτηθούν προσωπικές εγγυήσεις, όπως είναι η δυνατότητα κάποιου εγγυητή απλού.

Το θέμα που αφορά τον Ηρακλή έχει δύο διαστάσεις. Συνοψίζω τις παρατηρήσεις οι οποίες έγιναν αφενός μεν μία διάταξη η οποία νομίζω υπάρχει στο άρθρο 27, όπου δίνει τη δυνατότητα στους λεγόμενους διαχειριστές των κόκκινων δανείων, να παραταθεί η διάρκεια επιβολής ορισμένων άρθρων. Δηλαδή δίνεται μια μορφή moratorium, ώστε λόγω της κρίσης να μην επιβληθούν τα αυστηρά κριτήρια, τα οποία υπάρχουν αυτή τη στιγμή. Τι σημαίνει για να είμαι σαφής. Υπάρχει πρόβλεψη ότι αν ένας διαχειριστής δανείων μέσα σε ένα συγκεκριμένο διάστημα δεν επιτύχει τους στόχους, π.χ. το 20% των αναμενόμενων εισροών, το cash low, τότε υπάρχει μείωση κατά 20% της αμοιβής του. Λόγω όμως της κρίσης αυτής της περιόδου και παρά το γεγονός ότι ο Ηρακλής αυτή τη στιγμή προχωρά και παρόλες τις προβλέψεις εξαιρετικά καλά - όλες και οι τέσσερις συστημικές τράπεζες φαίνεται ότι θα μπουν φέτος σύμφωνα με τις καταγγελίες του ελληνικού και του διεθνούς τύπου- νομίζουμε ότι αυτή η δυνατότητα που προσφέρουμε είναι απλώς μια μικρή ανάσα κάποιων μηνών. Δεν ευνοεί κάτι παραπάνω. Έγινε εξάλλου όπως αντιλαμβάνεστε σε όλες τις περιπτώσεις και από όλα τα ευρωπαϊκά όργανα.

Το δεύτερο θέμα αφορά την δυνατότητα του εταιρικού μετασχηματισμού, νομίζω όχι μόνο μιας τράπεζας που έχει προβεί ήδη συστημικής, αλλά και των άλλων τρειών, οι οποίες την έχουν αναγγείλει. Δηλαδή, τη δυνατότητα από μία τράπεζα να δημιουργηθεί μία Holding, στην οποία βρίσκονται τα λεγόμενα κόκκινα δάνεια και μία νέα τράπεζα, ένα νέο πιστωτικό ίδρυμα, στο οποίο θέλω να γίνει και πάλι σαφές ότι εκεί μεταφέρεται ο αναβαλλόμενος φόρος. Με άλλα λόγια, βάσει του άρθρου 28, αυτή τη στιγμή που διευκρινίζει την περίπτωση ότι και μετά αυτόν τον εταιρικό μετασχηματισμό, ο οποίος έχει γίνει σύμφωνα με όλες τις διατάξεις του ελληνικού δικαίου και έχει επικυρωθεί και από τον ευρωπαίο επόπτη, τον SSN, ό,τι γίνεται είναι νόμιμο και ό,τι γίνεται διασφαλίζει τα συμφέροντα και του Ταμείου Χρηματοπιστωτικής Σταθερότητας, αλλά επιπλέον και κυρίως του ελληνικού δημοσίου. Κλείνω εδώ και να πω πάλι ότι βλέπετε, ότι σε αυτό το νομοσχέδιο, το οποίο ελπίζω να ψηφίσουν όλες ή οι περισσότερες, τουλάχιστον, εκ των παρατάξεων, δίνεται μία ευκαιρία πραγματικής σύγκλισης και - θα έλεγα - ενός σοβαρού διαλόγου πάνω στα θέματα που αφορούν τα πιο κρίσιμα θέματα της ελληνικής οικονομίας, του τραπεζικού συστήματος και όπως φαίνεται εδώ και κυρίως της κοινωνίας. Σας ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Τσαλδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρίες και κύριοι συνάδελφοι, η αποτελεσματική επανεκκίνηση της ελληνικής οικονομίας μετά το lockdown είναι ένα τεράστιο στοίχημα, που απαιτεί στοχευμένες πολιτικές, καινοτόμες αποφάσεις και αποφασιστικές κινήσεις από την πλευρά της πολιτείας.

Δεν αρκεί η αναχαίτιση και η επιβράδυνση της ύφεσης.

Δεν αρκεί η διαχείριση της ζημιάς.

Δεν αρκεί να εστίαση στην τοπική οικονομία.

Επιβάλλεται μια ώθηση προς το μέλλον, η εγκαθίδρυση σύγχρονο πλαίσιο αντιμετώπισης κρίσεων, η αποτινάξει τον παρωχημένο λύσεων και η διερεύνηση νέων εναλλακτικών και πρωτοπόρων μεθόδων έξω από δογματισμούς και ιδεολογικά στεγανά.

Επιβάλλεται, επίσης, η τόνωση της ψυχολογίας της οικονομίας για να μπορεί να εμπνέει τον πολίτη, να μπορεί να δημιουργεί τάσεις εμπιστοσύνης, όρεξη και πίστη για ταχύτατη ανάκαμψη, χωρίς αποκλεισμούς, χωρίς ωραιοποιήσεις, χωρίς γραφειοκρατικούς κανόνες για την πρόσβαση στον τραπεζικό δανεισμό, αλλά με παράλληλη διασφάλιση της αξιοπιστίας της νοικοκυράς και της διαφάνειας.

Για να επανεκκινήσει ,λοιπόν, η οικονομία σε ένα περιβάλλον έντονης αβεβαιότητας, υψηλού ρίσκου και μεγάλων δυσκολιών στη χρηματοδότηση είναι αδήριτη ανάγκη να στηριχθεί ταχύτατα η πολύ μικρή επιχείρηση, αλλά και να διευκολυνθεί και η ίδρυση μιας νέας μικρής επιχείρησης.

Η υγιής μικρή επιχειρηματικότητα που αποτελεί τη ραχοκοκαλιά της ελληνικής οικονομίας, τη διέξοδο και την ανάσα για χιλιάδες νέους, την πιο ουσιαστική λύση για την αντιμετώπιση της ανεργίας στη χώρα μας.

Αυτό είναι το μεγάλο στοίχημα που έρχεται η Κυβέρνηση της Νέας Δημοκρατίας να κερδίσει σήμερα με το σχέδιο νόμου για τις μικροχρηματοδοτήσεις, που εισάγεται για επεξεργασία στην αρμόδια Επιτροπή της Βουλής, βασισμένο στον «ευρωπαϊκό κώδικα καλής πρακτικής» για την παροχή μικροπιστώσεων.

Το παρόν σχέδιο νόμου, κατά κύριο λόγο, έρχεται να καλύψει το χρηματοδοτικό κενό, που υπάρχει στην επιχειρηματική δραστηριότητα, συστήνοντας ιδρύματα μικροχρηματοδοτήσεων κατόπιν άδειας από την Τράπεζα της Ελλάδος. Ιδρύματα, τα οποία θα παρέχουν τη δυνατότητα άντλησης κεφαλαίων μέχρι 25.000 ευρώ χωρίς εμπράγματες εξασφαλίσεις.

Ποιοι θα είναι οι δικαιούχοι των κεφαλαίων αυτών;

Μα ακριβώς αυτοί που τα έχουν απόλυτα και κυρίαρχα ανάγκη, οι πολύ μικρές επιχειρήσεις, τα φυσικά πρόσωπα για τη σύσταση πολύ μικρών επιχειρήσεων, τα άτομα που θέλουν να εκπαιδευτούν, ώστε να μπουν στο χώρο εργασίας, τα άτομα που ανήκουν σε ευάλωτες κοινωνικές ομάδες. Όλες αυτές, δηλαδή, οι κατηγορίες που έβλεπαν με το κιάλι τη συνήθη τραπεζική χρηματοδότηση, καθώς δεν μπορούσαν να παράσχουν τις απαραίτητες εξασφαλίσεις, που απαιτεί η τραπεζική ενωσιακή νομοθεσία.

Σημεία κλειδιά που εγγυώνται την καλή προοπτική της καινοτόμας αυτής διαδικασίας είναι πρώτον οι όροι και τα εχέγγυα για τη χορήγηση και διατήρηση της άδειας λειτουργίας των ιδρυμάτων, ώστε να διασφαλίζονται αφενός η σοβαρότητα και αφετέρου η ευρωστία αυτών προκειμένου να μπορούν να διεκπεραιώνουν την αποστολή τους.

Δεύτερον η διάρκεια αποπληρωμής των δανείων από 12 μήνες μέχρι 10 χρόνια, που διασφαλίζει την ανάσα αλλά και τον προγραμματισμό της εξόφλησης για τον ωφελούμενο παρέχοντάς του παράλληλα το κίνητρο για να τολμήσει το υγιές επιχειρείν.

Τρίτον η αποφυγή δημιουργίας μιας νέας γενιάς στρατηγικών κακοπληρωτών μέσω του γόνιμου ελέγχου των δικαιούχων πριν τη χορήγηση των μικροχρηματοδοτήσεων από τα ιδρύματα, πάντα υπό την εποπτεία της τραπέζης της Ελλάδος προκειμένου να διασφαλίζεται η νομιμότητα, η διαφάνεια στους όρους των συναλλαγών, η αξιοπιστία αλλά και η προοπτική του δανεισμού επ’ ωφελεία της κοινωνίας και της οικονομίας.

Τέταρτον η τήρηση μητρώου στην Τράπεζα της Ελλάδος στο οποίο καταχωρούνται όλα τα αδειοδοτημένα ιδρύματα μικροχρηματοδοτήσεων με έδρα την Ελλάδα. Μητρώο διαθέσιμο στο κοινό, άμεσα προσβάσιμο ηλεκτρονικά και πλήρως ενημερωμένο.

Πέμπτον η δυνατότητα των ιδρυμάτων μικροχρηματοδοτήσεων να συμμετέχουν σε προγράμματα χορήγησης μικροχρηματοδοτήσεων με συνεπένδυση είτε από το εθνικό είτε συγχρηματοδοτούμενο σκέλος του προγράμματος δημοσίων επενδύσεων εφόσον βεβαίως έχουν λάβει τη σχετική πιστοποίηση από την Ευρωπαϊκή Επιτροπή. Με τον τρόπο αυτό όχι μόνο δημιουργούνται θέσεις απασχόλησης, όχι απλά αυξάνεται ο παραγωγικός ιστός της χώρας, όχι μόνο ενισχύεται η επιχειρηματικότητα και η ανάπτυξη αλλά επιπροσθέτως μπαίνει γερό χαλινάρι στην παραοικονομία και αρχίζει να καλλιεργείται μια νέα υγιής επιχειρηματική κουλτούρα πολύτιμη για τη νέα Ελλάδα της ανάπτυξης.

Κυρίες και κύριοι συνάδελφοι το παρόν σχέδιο νόμου δεν ρυθμίζει απλά το θεσμικό πλαίσιο για τη διευκόλυνση των πολύ μικρών επιχειρήσεων στην πρόσβαση χρηματοδότησης, ούτε έρχεται να αντιμετωπίσει απλά με τόλμη την ανεργία και τον κοινωνικό αποκλεισμό μέσω νέων εργαλείων της οικονομίας.

Το παρόν νομοθέτημα έρχεται να αναδείξει μια νέα σχέση του πολίτη με την πολιτεία, μια πολιτεία που βρίσκεται εδώ για αυτόν ιδιαίτερα σε περιόδους κρίσης και αδιεξόδων. Μια πολιτεία και μια κυβέρνηση που μπορεί να σπάει στεγανά, να κοιτάζει πίσω από τον τοίχο, να υπερβαίνει τα εμπόδια, να δίνει απτές λύσεις αντί να αναλώνεται σε περιγραφή πρόβλημα. Η κυβέρνηση της Νέας Δημοκρατίας περνάει σήμερα ένα ακόμη μήνυμα, ότι η οικονομία είναι εδώ για να υπηρετεί τον πολίτη και όχι ο πολίτης για να υπηρετεί την οικονομία και ότι η κυβέρνηση είναι εδώ για να διασφαλίζει τις καλύτερες προϋποθέσεις προς αυτή την κατεύθυνση. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. συνάδελφε. Το λόγο έχει η κυρία Τσαμπίκα Ιατρίδη γραμματέας της επιτροπής μας.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Κύριε πρόεδρε ευχαριστώ πολύ. Κυρίες και κύριοι συνάδελφοι ξεκινάμε σήμερα τη συζήτηση ενός ακόμη νομοσχεδίου της κυβέρνησης που στόχο έχει την ενίσχυση της επιχειρηματικότητας και κατά συνέπεια την ενίσχυση και επανεκκίνηση της οικονομίας μας. Είναι προφανές ότι από τη στιγμή που κερδίσαμε την οικονομική μάχη για την αντιμετώπιση της πανδημίας του κορονοϊού έχουμε θέσει τα θεμέλια για να αντιμετωπίσουμε και τις οικονομικές επιπτώσεις της πανδημίας. Η κυβέρνηση από την πρώτη στιγμή έλαβε μέτρα ενίσχυσης της επιχειρηματικότητας, μέτρα ενίσχυσης των εργαζομένων και μέτρα ενίσχυσης της οικονομίας.

Η κυβέρνηση με ψυχραιμία και αποφασιστικότητα αλλά και με το βλέμμα στο μέλλον διέθεσε ένα πολύ σημαντικό για το μέγεθος ελληνικής οικονομίας ποσό 24 δισεκατομμυρίων ευρώ για τη στήριξη κρίσιμων κρατικών δομών, επιχειρήσεων αλλά και κυρίως των εργαζομένων.

Για όλο το διάστημα της κρίσης, η κυβέρνηση μισθοδότησε και κάλυψε ασφαλιστικά δικαιώματα ενός πολύ μεγάλου μέρους των εργαζομένων της χώρας μας. Επέκτεινε τα επιδόματα ανεργίας, συμμετείχε κατά 40% στο κόστος των ενοικίων, μείωσε το ΦΠΑ από το 24% στο 13% σε μία σειρά από προϊόντα, συμπαραστάθηκε σε επιχειρήσεις εκπονώντας ένα ευέλικτο σχέδιο για τη χρηματοδότησή τους, που εξακολουθεί να διατηρείται σε κλάδους που πλήττονται, όπως ο τουρισμός, η εστίαση και οι μεταφορές.

Υπήρξε, για το σκοπό αυτό, το πρόγραμμα ΤΕΠΙΧ ΙΙ. Είναι ακόμη η επιστρεπτέα προκαταβολή που μπαίνει τώρα, σε δεύτερη φάση ύψους, 1,4 δισεκατομμυρίων ευρώ. Είναι ακόμη το σημαντικότατο πρόγραμμα, το Ειδικό Ταμείο Κρατικής Εγγύησης, με το οποίο, παρέχει το κράτος το 80% της εγγύησης για δάνεια που δίνουν τη δυνατότητα σε επιχειρήσεις να αντλήσουν απαραίτητα κεφάλαια και φιλοδοξούμε να διοχετεύσει μέχρι και 7 δισεκατομμύρια ευρώ. Η κυβέρνηση από την πρώτη στιγμή έχει αντιληφθεί ότι η κατάσταση που ζούμε είναι πρωτόγνωρη, είναι δυναμική και χρειάζεται εγρήγορση. Για αυτό και θέλω να συγχαρώ την ηγεσία του Υπουργείου Οικονομικών, η οποία, ύστερα από συνεννόηση που είχαμε και τις αντίστοιχες συναντήσεις που κάναμε, περιέλαβε τους ΚΑΔ που πλήττονται από τον κορονοϊο και τον ΚΑΔ 47788904, που αφορά και στις επιχειρήσεις λιανικού εμπορίου τουριστικών ειδών και ειδών λαϊκής τέχνης, με την υπογραφή της αντίστοιχης Κοινής Υπουργικής Απόφασης. Έδωσε, λοιπόν, μία λύση που αφορά ένα συγκεκριμένο κλάδο εποχικών επιχειρήσεων στα Δωδεκάνησα και αλλού και παρόλο, που είναι αυτό ένα πολύ σημαντικό βήμα, αποδεικνύει ταυτόχρονα, ότι το καθεστώς των ΚΑΔ δημιουργεί ζητήματα για το χαρακτηρισμό των εποχικών επιχειρήσεων, ως τέτοιες.

Αυτή τη στιγμή, γνωρίζουμε όλοι ότι ο τουρισμός συνεισφέρει το 95% περίπου, του ΑΕΠ της Περιφέρειας Νοτίου Αιγαίου, δηλαδή, Δωδεκάνησα και Κυκλάδες. όσον αφορά την στιγμή αυτή, υπάρχουν πολλές εποχικές επιχειρήσεις στα Δωδεκάνησα που δεν έχουν δουλέψει από τον Οκτώβριο του 2019 και οι ΚΑΔ τους αντιστοιχούν σε ΚΑΔ που σε όλη την υπόλοιπη Ελλάδα είχαν δουλέψει κανονικά. Επειδή, ακριβώς, η κυβέρνηση μας σε αυτή τη δυναμική κατάσταση έχει άμεσα αντανακλαστικά και είναι εδώ, για να βρει άμεσες λύσεις, ανέφερα το παράδειγμα, το οποίο, δώσαμε μία λύση για τις επιχειρήσεις λιανικού εμπορίου, όμως, επιτρέψτε μου να ευχαριστήσω ξανά την ηγεσία του Υπουργείου Οικονομικών και ειδικότερα και τον κύριο Σκυλακάκη, ο οποίος, προ ολίγου ανακοίνωσε ότι θα κατατεθεί αύριο, Υπουργική Τροπολογία. Έκανε αποδεκτή την πρότασή μου, προκειμένου να μπορέσουν να στηριχθούν οι εποχικές επιχειρήσεις, οι επιχειρήσεις στη Ρόδο, την Κω και τα Δωδεκάνησα, που είναι η ραχοκοκαλιά της οικονομίας μας, έτσι ώστε, η Υπουργική Τροπολογία να κάνει τον προσδιορισμό εποχικότητας, όχι με βάση τους ΚΑΔ, αλλά με βάση τον περσινό τους τζίρο, καθώς, επίσης και τη ρύθμιση που αφορά τις επιταγές, τόσο των επιχειρήσεων, όσο και των κομιστών, ώστε να μη γίνεται η εγγραφή τους στον Τειρεσία.

Είναι πάρα πολύ σημαντικά ζητήματα και αυτά θα δώσουν μια πολύ σημαντική ανάσα και οξυγόνο στις επιχειρήσεις που έχουν πληγεί από τον κορονοϊό. Με τον τρόπο αυτό, η κυβέρνηση δείχνει έμπρακτα ότι στηρίζει τις νησιωτικές εποχικές επιχειρήσεις, ειδικά των ακριτικών περιοχών, γιατί, εμείς, στην εσχατιά του Αιγαίου φυλάμε Θερμοπύλες. Θα ήθελα να πω, κλείνοντας, ότι η κατάσταση αυτή αναμφίβολα είναι πρωτόγνωρη. Η κυβέρνηση με δυναμικό τρόπο, με βλέμμα στο μέλλον, δίνει λύσεις, γι’ αυτό και απολαμβάνει της εμπιστοσύνης του ελληνικού λαού.

Το νομοσχέδιο για τις μικροχρηματοδοτήσεις κινείται προς αυτήν την κατεύθυνση, η οποία, σε συνδυασμό και με τις άλλες πρωτοβουλίες της κυβέρνησής μας θα βοηθήσει στην επανεκκίνηση της οικονομίας, στη στήριξη της επιχειρηματικότητας και των εργαζομένων. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Σήμερα επειδή συζητάμε επί των άρθρων, θα ήθελα στο άρθρο 30 και συγκεκριμένα που τροποποιείται το άρθρο 63β΄ στην παράγραφο 3 θα ήθελα να διευκρινιστεί σε ποιες περιπτώσεις δεν χρειάζεται αίτηση του φορολογουμένου και ποιο είναι το χρονικό διάστημα μέσα στο οποίο μπορεί να ακυρωθεί-τροποποιηθεί αυτή η πράξη. Επίσης στο τέλος του πρώτου εδαφίου της παραγράφου 3, η τελεία πρέπει να διαγραφεί και να προστεθούν οι λέξεις «με έκδοση νέας πράξης» δηλαδή στο τέλος της παραγράφου 3. Το δεύτερο εδάφιο της ίδιας παραγράφου, πρέπει να γίνει «επιπλέον ποσά που οφείλονται από το φορολογούμενο με βάση τη νέα πράξη καταβάλλονται εντός προθεσμίας 30 ημερών από την κοινοποίηση της πράξης αυτής στον φορολογούμενο». Αυτό θα ήθελα να προτείνω κύριε Υπουργέ, μια μικρή βελτίωση.

Γενικά νομίζω ότι πρέπει να διευκρινιστεί για τί πράξη μιλάμε δηλαδή είναι κάποια πράξη πέραν από τις γνωστές, από τον άμεσο προσδιορισμό, τον διοικητικό τον εκτιμώμενο από το διορθωτικό προσδιορισμό. Και αν πρόκειται για άλλη πράξη είναι πώς θα φαίνεται μετά στο ηλεκτρονικό σύστημα, εάν δεν προσδιορίσουμε και είναι κάποια άλλη πράξη πρέπει να δούμε μετά πως θα κολλάει στο ηλεκτρονικό σύστημα.

Το δεύτερο στο οποίο θέλω να αναφερθώ είναι στο άρθρο 72 παράγραφο 54 στη σελίδα 74 κύριε Υπουργέ. Στην περίπτωση α, β της περίπτωσης α΄ στην 54 παράγραφο για τις χρήσεις που έληξαν μέχρι 31/12/2013 λέει στο τελείωμα ότι το άρθρο 54 δεν εφαρμόζεται. Για τις χρήσεις όμως που έληξαν μέχρι 31/12/2013, δεν επιβάλλεται το πρόστιμο του άρθρου 54 γιατί αυτό αφορά τις χρήσεις από 1/1/2014 και μετά . Επομένως πρέπει να διαγραφεί και στην περίπτωση υποπερίπτωση α, β της περίπτωσης α΄, και στην περίπτωση β΄ και στη θέση του να γραφεί «το πρόστιμο του άρθρου 4 παράγραφος 1 του παλαιού νόμου του νόμου 2523/1997 δεν επιβάλλεται ή δεν εφαρμόζεται» δηλαδή, στην περίπτωση α, β εκεί που λέει ότι το άρθρο 54 δεν εφαρμόζεται να τροποποιηθεί και να λέει ότι «το πρόστιμο του άρθρου 4 παράγραφος 1 του ν.2523/1997 δεν επιβάλλεται ή δεν εφαρμόζεται». Αυτά τα δύο ήθελα να καταγραφούν και να προτείνω κύριε Υπουργέ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε. Κυρίες και κύριοι συνάδελφοι, το νομοσχέδιο που προωθείται σήμερα προς συζήτηση και ψήφιση στη Βουλή, αποτελεί τομή στο πλαίσιο παροχής ρευστότητας σε μικρές επιχειρήσεις, σε επιχειρηματίες και επαγγελματίες που αντιμετωπίζουν δυσκολίες πρόσβασης σε τραπεζικό δανεισμό με μικρότερα επιτόκια, διαφανείς συναλλαγές, χωρίς προσημείωση και με πλήρη έλεγχο του κράτους συντήρησής αυτών των κανόνων. Ο θεσμός των μικρο πιστώσεων λειτουργεί ήδη σε άλλες χώρες εδώ και αρκετό καιρό. Δίνει τη δυνατότητα να ιδρύονται εταιρείες οι οποίες θα δανείζουν τους υποψήφιους δανειολήπτες από το μετοχικό τους κεφάλαιο. Ουσιαστικά πρόκειται για δάνεια από ιδιώτη σε ιδιώτη με πλήρη διαφάνεια. Η κυβέρνηση αξιοποιεί όλες τις βέλτιστες πρακτικές για να στηρίξει πολίτες και επιχειρήσεις σε αυτήν τη δύσκολη συγκυρία, με στόχο τη σύντομη επιστροφή σε υψηλούς και βιώσιμους ρυθμούς ανάπτυξης.

Με ουσιαστικές παρεμβάσεις, όπως η νέα ρύθμιση σε 12 ή 24 δόσεις των οφειλών που δημιουργήθηκαν από την έναρξη της πανδημίας τον Μάρτιο, αλλά και η αύξηση του αριθμού των δόσεων για την εξόφληση του φόρου εισοδήματος και του ΕΝΦΙΑ.

 Να υπενθυμίσω ότι πρώτον, η εξόφληση του φόρου εισοδήματος φυσικών προσώπων θα γίνει σε οκτώ μηνιαίες δόσεις, αντί τριών διμηνιαίων δόσεων που ίσχυε μέχρι σήμερα. Δεύτερον, η εξόφληση του φόρου εισοδήματος για τις επιχειρήσεις, δηλαδή, για τα νομικά πρόσωπα, θα γίνει σε οκτώ μηνιαίες δόσεις, αντί των έξι δόσεων που ίσχυε μέχρι σήμερα. Τρίτον, η εξόφληση του ΕΝΦΙΑ θα γίνει σε έξι μηνιαίες δόσεις, αντί για πέντε που ίσχυε μέχρι σήμερα και δεν είναι η μόνη παρέμβαση.

Στο νομοσχέδιο που συζητάμε σήμερα περιέχεται διάταξη σύμφωνα με την οποία επεκτείνεται και για το έτος 2020 η απαλλαγή των αγροτεμαχίων των φυσικών προσώπων από τον συμπληρωματικό ΕΝΦΙΑ. Να υπενθυμίσω, επίσης, ότι δίνουμε λύση στο πρόβλημα της φορολόγησης των αναδρομικών των συνταξιούχων, αλλά και τη διάταξη με την οποία δίνεται η δυνατότητα έκπτωσης ποσοστού 2% στο φόρο εισοδήματος με την εφάπαξ καταβολή του.

Η κυβέρνηση έχει πλήρη συναίσθηση της πραγματικότητας. Ζει στον πραγματικό και όχι στον εικονικό κόσμο. Γνωρίζουμε τις δυσκολίες που αντιμετωπίζουν οι πολίτες και οι επιχειρήσεις. Γι΄ αυτό και όλες οι παρεμβάσεις μας κινούνται στην κατεύθυνση της στήριξης και ενίσχυσης της πραγματικής οικονομίας, στην ανακούφιση και ελάφρυνση των πολιτών σε αυτήν τη δύσκολη συγκυρία.

Προχθές ενεργοποιήθηκε η πλατφόρμα για τη δεύτερη φάση της επιστρεπτέας προκαταβολής με 1,4 δισεκατομμύρια ευρώ διαθέσιμα και με τη διεύρυνση του πεδίου εφαρμογής, προκειμένου να συμπεριληφθούν και ατομικές επιχειρήσεις χωρίς εργαζόμενους, που διαθέτουν φορολογική ταμειακή μηχανή.

Κυρίες και κύριοι συνάδελφοι, θα ήθελα να αναφερθώ στα άρθρα του νομοσχεδίου που άπτονται της φορολογικής πολιτικής. Στο Υπουργείο Οικονομικών η έννοια του ορθολογισμού και της κοινωνικής δικαιοσύνης καθοδηγεί όλες τις θεσμικές παρεμβάσεις μας. Είναι πολύ σημαντικό να κυριαρχούν ορθολογικοί κανόνες. Να γνωρίζει ο φορολογούμενος πολίτης ότι τα δικαιώματά του γίνονται σεβαστά και ότι αυτός ο σεβασμός αποτυπώνεται στο νομοθετικό πεδίο.

Χαρακτηριστικό παράδειγμα είναι το άρθρο 30 του νομοσχεδίου, με το οποίο εισάγεται ρύθμιση στον κώδικα φορολογικής διαδικασίας για την ακύρωση ή τροποποίηση άμεσου προσδιορισμού φόρου, πράξης προσδιορισμού φόρου και πράξης επιβολής προστίμου. Η προωθούμενη διάταξη έχει ως γνώμονα τη φορολογική δικαιοσύνη και τη διασφάλιση των δικαιωμάτων φορολογουμένων. Σύμφωνα με αυτήν δίνεται η δυνατότητα στους φορολογούμενους να αμφισβητούν με έννομο τρόπο φόρους και πρόστιμα που τους έχουν επιβληθεί, όταν αδιάσειστα προκύπτει ότι έχουν εκπληρώσει τις υποχρεώσεις τους ή ότι υπάρχει αριθμητικό ή υπολογιστικό λάθος στον τρόπο υπολογισμού του φόρου. Οι διατάξεις του άρθρου 30 είναι σημαντικές, γιατί δημιουργούν ένα νέο και ευέλικτο κανονιστικό πλαίσιο, προκειμένου η φορολογική διοίκηση να προβεί σε τροποποίηση ή ακύρωση άμεσου προσδιορισμού φόρου, ή πράξη διοικητικού εκτιμώμενου ή διορθωτικού προσδιορισμού φόρου ή πράξης επιβολής προστίμου, είτε κατόπιν αίτησης του φορολογούμενου, είτε με πρωτοβουλία της ίδιας φορολογικής αρχής. Έτσι δίνεται λύση στο πρόβλημα με τα αναδρομικά ποσά συντάξεων, για τα οποία οι συνταξιούχοι κλήθηκαν να πληρώσουν φόρο. Πρόκειται για ένα μεγάλο ποσοστό αναδρομικών συντάξεων που εισπράχθηκαν το 2013 από τους δικαιούχους, οι οποίοι, όμως, δεν συμπεριέλαβαν τα συγκεκριμένα ποσά στη φορολογική τους δήλωση με αποτέλεσμα να τους καταλογιστεί φόρος. Ανάμεσα σε αυτές τις περιπτώσεις προέκυψαν και ορισμένες πράξεις προσδιορισμού φόρου που εκδόθηκαν παρά το γεγονός ότι τα εισοδήματα αυτά είχαν συμπεριληφθεί από τους φορολογούμενους στις δηλώσεις που είχαν υποβάλει.

Η κυβέρνηση με την προωθούμενη ρύθμιση αποκαθιστά αυτήν την άνιση και άδικη αντιμετώπιση που είχε προκαλέσει μεγάλα προβλήματα σε συγκεκριμένους συνταξιούχους. Δίνεται η δυνατότητα να διορθωθούν τα εκκαθαριστικά είτε μετά από αίτηση του φορολογούμενου είτε από την ίδια την ΑΑΔΕ οίκοθεν.

Η νέα διαδικασία θα δώσει στη φορολογική διοίκηση τη δυνατότητα να προβεί σε διορθωτική παρέμβαση με βάση τα στοιχεία που θα προσκομιστούν στις αρμόδιες ΔΟΥ για να διασφαλιστεί η φορολόγηση των σχετικών ποσών στη χρήση την οποία πράγματι ανάγονται και όχι συνολικά στο έτος στο οποίο εισπράχθηκαν.

Προβλέπεται, επίσης, ότι δεν θα επιβληθούν πρόστιμα, ενώ μειώνονται σημαντικά οι επιβαλλόμενες προσαυξήσεις στους συνταξιούχους, που έλαβαν καθυστερημένα την πρώτη τους σύνταξη για τα μη δηλωθέντα αναδρομικά τους.

Επισημαίνω, ότι η ύπαρξη εκκρεμοδικίας, δεν εμποδίζει τη φορολογική διοίκηση να εξετάσει περιπτώσεις που καταλαμβάνονται από το πεδίο εφαρμογής της νέας ρύθμισης, με την προϋπόθεση, ότι δεν θα προβληθούν λόγοι που έχουν ήδη εξεταστεί από τη φορολογική διοίκηση στο πλαίσιο τυχόν ήδη ασκηθείς ενδικοφανούς προσφυγής.

 Με το άρθρο 31, προτείνεται η προθεσμία υποβολής της αίτησης για την ένταξη στις ευνοϊκότερες ρυθμίσεις, για την αλληλέγγυα ευθύνη διοικούντων νομικά πρόσωπα και για τη λήψη μέτρων έως τις 31 Δεκεμβρίου 2020. Πρόκειται για μία ακόμη παρέμβαση που υπαγορεύτηκε από ορθολογικά κριτήρια. Με τις διατάξεις του συγκεκριμένου άρθρου καθιερώνεται, ενιαίο νομικό πλαίσιο για τον προσδιορισμό της αλληλέγγυας ευθύνης των διοικούντων νομικά πρόσωπα και νομικές οντότητες και αποτρέπεται η διαφορετική αντιμετώπιση όμοιων καταστάσεων.

 Κυρίες και κύριοι συνάδελφοι, δεν χρειάζεται να επισημάνω πόσο σημαντική είναι η αλλαγή που επέρχεται με το άρθρο 32 για τα τέλη κυκλοφορίας. Θεσπίζεται για το τρέχον έτος η καταβολή τελών κυκλοφορίας σε μηνιαία βάση. Υπάρχουν πάνω από 1 εκατ. πολίτες, οι οποίοι είχαν καταθέσει πινακίδες τα προηγούμενα χρόνια ,αδυνατώντας να πληρώσουν τέλη και με τη συγκεκριμένη διάταξη θα μπορούν να προβαίνουν σε άρση της ακινησίας και να πληρώσουν αναλογικά τέλη σε μηνιαία βάση. Για πρώτη φορά, όσοι προχωρήσουν σε άρση ακινησίας των οχημάτων τους, θα πληρώσουν τέλη κυκλοφορίας για το διάστημα, το οποίο θα κυκλοφορήσουν χωρίς καμμία ποινή. Η ρύθμιση που επέρχεται αποτελεί ένα σοβαρό κίνητρο για τους πολίτες, προκειμένου να προχωρήσουν σε άρση ακινησίας των οχημάτων τους για όσο χρονικό διάστημα επιθυμούν πληρώνοντας αναλογικά τέλη .Με απλά λόγια ο πολίτης θα πληρώσει τέλη αναλογικά για όσους μήνες κυκλοφορήσει το όχημά του χωρίς καμία άλλη ποινή ή επιβάρυνση.

 Επιπρόσθετα δίνεται η δυνατότητα σε ιδιοκτήτες οχημάτων που τελούν σε κατάσταση αναγκαστικής ακινησίας για λόγους ανωτέρας βίας, σε περίπτωση που έρθει ο λόγος ακινησίας αυτής εντός του έτους 2020, θα μπορούν να καταβάλουν τα τέλη κυκλοφορίας αναλογικά για τους υπόλοιπους μήνες μέχρι το τέλος του έτους αυτού και όχι για όλο το χρόνο.

Με το επόμενο άρθρο, εκσυγχρονίζεται η εγκατάσταση, η διαχείριση και παραμετροποίηση των κεντρικών και διαδικτυακών υπολογιστικών υποδομών, καθώς και του συστημικού λογισμικού της ανεξάρτητης αρχής δημοσίων εσόδων. Όπως είπα και στην αρχή της ομιλίας μου επιλογή της Κυβέρνησης είναι η φορολογική ελάφρυνση των πολιτών. Η επιλογή αυτή αποτυπώνεται στο άρθρο 35, με το οποίο απαλλάσσονται από το συμπληρωματικό ΕΝΦΙΑ για το 2020 τα αγροτεμάχια. Είναι μια ρύθμιση που κινείται στην κατεύθυνση της φορολογικής ελάφρυνσης των πολιτών. Ταυτόχρονα καθίσταται σαφές, ότι θα ισχύσουν για το 2020 οι ίδιες ακριβώς μειώσεις που χορηγήθηκαν και το 2019 στο συνολικό ποσό του ΕΝΦΙΑ φυσικών προσώπων, ανάλογα με τη συνολική αξία της ακίνητης περιουσίας τους.

 Να υπενθυμίσουμε ότι η μείωση στον ΕΝΦΙΑ για το 2019 περιλαμβάνει μείωση 30% για συνολική αξία ακίνητης περιουσίας μέχρι 60.000 ευρώ, μείωση 27% για συνολική αξία ακίνητης περιουσίας μέχρι 70.000 ευρώ, μείωση 25% για συνολική αξία ακίνητης περιουσίας μέχρι 80.000 ευρώ, μείωση 20% για συνολική αξία ακίνητης περιουσίας μέχρι 1.000.000 ευρώ και μείωση 10% για συνολική αξία ακίνητης περιουσίας πάνω από 1 εκατ. ευρώ και φυσικά να υπενθυμίσω ότι λόγω των ειδικών συνθηκών που έχουν διαμορφωθεί έχει ανασταλεί η αναπροσαρμογή των αντικειμενικών αξιών. Διακηρυγμένη πρόθεση της Κυβέρνησης είναι οι μειώσεις που ήδη έγιναν στον ΕΝΦΙΑ το 2019 να μην είναι οι μοναδικές. Στόχος μας είναι να υπάρξουν και νέες μειώσεις μόλις δημιουργηθεί δημοσιονομικός χώρος Η σταδιακή αποκλιμάκωση των φορολογικών επιβαρύνσεων στην ακίνητη περιουσία έχει ήδη ξεκινήσει και θα συνεχιστεί.

 Η τελευταία μου αναφορά αφορά στο άρθρο 36, που στοχεύει στη στήριξη επιχειρήσεων και φυσικών προσώπων. Με αυτό επεκτείνεται το ευεργέτημα της έκπτωσης ποσοστού 25% στις εμπρόθεσμα καταβαλλόμενες δόσεις βεβαιωμένων οφειλών και στις δόσεις ρυθμίσεων η διευκόλυνση τμηματικής καταβολής και για το μήνα Ιούνιο. Από τη συγκεκριμένη ρύθμιση εξαιρούνται οι οφειλές από Φ.Π.Α. και παρακρατούμενους φόρους που δεν έχουν υπαχθεί σε καθεστώς ρύθμισης, καθώς και οφειλές που προέρχονται από ανάκτηση κρατικών ενισχύσεων και χρέη υπέρ αλλοδαπού δημοσίου.

Κυρίες και κύριοι συνάδελφοι, θέλω να πιστεύω ότι οι νομοθετικές ρυθμίσεις στις οποίες αναφέρθηκα θα συγκεντρώσουν ευρεία συναίνεση. Άλλωστε η τυφλή και στείρα αντιπολιτευτική πρακτική δεν συγκινεί τους πολίτες και την ελληνική κοινωνία. Υπάρχει ένα υψηλό επίπεδο συνειδητοποίησης και ωριμότητας από τους πολίτες που υποχρεώνει το πολιτικό σύστημα να προσαρμοστεί στα νέα δεδομένα και να υιοθετήσει στάση ευθύνης.

Η Κυβέρνηση του Κυριάκου Μητσοτάκη, έδειξε και συνεχίζει να δείχνει αυξημένα αντανακλαστικά σε μια δύσκολη περίοδο για όλους. Προχώρησε και θα συνεχίσει να προχωρά σε στοχευμένες κινήσεις στήριξης και ανακούφισης των πολιτών. Αξιοποιεί όλα τα διαθέσιμα χρηματοδοτικά εργαλεία και έχει ως στόχο να δημιουργήσει τις προϋποθέσεις ώστε τα 32 δισεκατομμύρια ευρώ του Ταμείου Ανάκαμψης, που αναλογούν στη χώρα μας να διοχετευθούν στην κατεύθυνση της παραγωγικής ανασυγκρότησης της οικονομίας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε και εμείς κύριε Υπουργέ.

Κυρίες και κύριοι συνάδελφοι στο σημείο αυτό ολοκληρώθηκε η συνεδρίαση της Επιτροπής επί των άρθρων. Την Παρασκευή στις 12:00 η ώρα, θα συνεδριάσουμε για την β’ ανάγνωση.

 Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Χατζηδάκης Διονύσιος, Κατσαφάδος Κωνσταντίνος, Χιονίδης Σάββας, Λιβανός Παναγιώτης – Σπυρίδων (Σπήλιος), Μπουκώρος Χρήστος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Πλεύρης Αθανάσιος, Τσαβδαρίδης Λάζαρος, Αλεξιάδης Τρύφων, Μαμουλάκης Χαράλαμπος (Χάρης), Συρμαλένιος Νικόλαος, Τζάκρη Θεοδώρα, Κατρίνης Μιχαήλ, Λοβέρδος Ανδρέας, Συντυχάκης Εμμανουήλ και Βιλιάρδος Βασίλειος.

Τέλος και περί ώρα 17:30 λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ(ΜΙΚΑ)ΙΑΤΡΙΔΗ**